SK Úradný vestník Európskej únie C 14/1

Siedma výročná správa o vykonávaní jednotnej akcie Rady z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní (2002/589/SZBP)

2010/C 14/01

ÚVOD

V roku 2007 v rámci plnenia cieľov jednotnej akcie EÚ a jej členské štáty naďalej zohrávali aktívnu úlohu na všetkých regionálnych a medzinárodných fórach. Na zasadnutí 1. výboru 62. VZ OSN boli všetky členské štáty spolupredkladateľmi rezolúcie o pomoci štátom v boji proti nedovolenému obchodovaniu s ručnými zbraňami a ich zhromažďovaniu, ktorú navrhlo Mali/Hospodárske spoločenstvo štátov západnej Afriky (ECOWAS) a ktorá sa prijala konsenzom. Sedemnásť členských štátov EÚ bolo spolupredkladateľmi aj rezolúcie o nedovolenom obchodovaní s ručnými a ľahkými zbraňami (RĽZ) vo všetkých jeho aspektoch, ktorú navrhla Kolumbia, a všetky členské štáty EÚ ju podporili.

EÚ naďalej poskytovala tretím štátom pomoc v boji proti destabilizačnému akumulovaniu ručných a ľahkých zbraní, a to aj prostredníctvom vykonávania niekoľkých jednotných akcií a prostredníctvom projektov podporovaných jednotlivými členskými štátmi.

Európska komisia (EK) v rámci svojej politiky spolupráce a rozvoja naďalej zohrávala významnú úlohu pri vykonávaní stratégie Európskej únie v oblasti ručných a ľahkých zbraní. V roku 2007 pokračovala vo svojej činnosti v oblasti RĽZ prostredníctvom svojich geografických nástrojov (najmä Európskeho rozvojového fondu) i tematických nástrojov.

Dňa 15. a 16. decembra 2005 Európska rada prijala stratégiu EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi. Tento dokument zdôrazňuje potrebu jednotnej politiky EÚ v oblasti bezpečnosti a rozvoja pri plnom využití prostriedkov, ktoré má EÚ k dispozícii na multilaterálnej a regionálnej úrovni, v rámci Európskej únie a prostredníctvom jej vonkajších vzťahov. Slúži ako politické usmernenie pre činnosť EÚ v tejto oblasti prostredníctvom rôznych dostupných nástrojov, ako aj pre jej členské štáty.

Táto správa je rozdelená do štyroch častí:

— časť I sa venuje úsiliu členských štátov zameranému na riešenie problémov týkajúcich sa ručných a ľahkých zbraní,

— časť II sa zaoberá úsilím súvisiacim s medzinárodným vykonávaním,

— časť III sa zaoberá účasťou na činnosti medzinárodných organizácií a regionálnych usporiadaní v oblasti konvenčných zbraní, najmä ručných a ľahkých zbraní,

— časť IV obsahuje ďalšie poznámky a relevantné informácie.

Správa sa týka jednotnej akcie Rady 2002/589/SZBP, ako aj programu EÚ na zamedzenie nedovolenému obchodovaniu s konvenčnými zbraňami a boj proti nemu, ktorý Rada prijala 26. júna 1997. Zameriava sa na činnosti uskutočnené počas roku 2007.

I. NÁRODNÉ ÚSILIE O VYKONÁVANIE AKCIE V ROKU 2007

I.A. Spolupráca, koordinácia a výmena informácií medzi administratívnymi orgánmi a orgánmi presadzovania práva

Nižšie sa uvádzajú doteraz poskytnuté príspevky členských štátov EÚ v rámci ich úsilia o zlepšenie spolupráce medzi administratívnymi orgánmi a orgánmi presadzovania práva v roku 2007.

RAKÚSKO

Rakúsko ďalej rozvíjalo spoluprácu, koordináciu a výmenu informácií medzi administratívnymi orgánmi a orgánmi presadzovania práva. V roku 2007 sa uskutočnili stretnutia medzi ministerstvom európskych a medzinárodných záležitostí, ministerstvom vnútra, ministerstvom hospodárstva a práce a ministerstvom obrany.

Zákon o zahraničnom obchode z roku 2005 a následné nariadenie o zahraničnom obchode z roku 2006 výrazne zlepšili kontrolu vývozu zbraní. Tieto vykonávacie právne predpisy harmonizujú udeľovanie licencií s relevantnými ustanoveniami Kódexu správania EÚ pri vývoze zbraní a pre rakúskych obchodníkov zavádzajú povinnosť dodržiavať ho. Vymedzujú tiež sprostredkovateľov a sprostredkovateľské činnosti v súlade so spoločnou pozíciou Rady 2003/468/SZBP o kontrole sprostredkovania zbraní.

Rakúske nariadenie o vojnovom materiáli a zoznam iného vojenského vybavenia ako vojnového materiálu ministerstva hospodárstva a práce zodpovedajú spoločnému zoznamu vojenského materiálu EÚ. Podľa zákona o zahraničnom obchode položky v spoločnom zozname vojenského materiálu EÚ podliehajú požiadavke na držbu licencie pri vývoze, tranzite a sprostredkovaní. Obchod s tovarom, ktorý je v zozname vojenského materiálu EÚ, v rámci Spoločenstva podlieha s istými výnimkami kontrolnému postupu. Technická pomoc v súvislosti s vývojom, výrobou, manipuláciou, prevádzkou, údržbou alebo iným servisom, skladovaním, testovaním alebo rozširovaním konvenčných systémov zbraní s vojenským potenciálom sa neposkytuje v týchto prípadoch: ak takáto pomoc odporuje reštriktívnym opatreniam na základe spoločných pozícii alebo spoločných opatrení EÚ, rezolúciám OBSE alebo záväzným rezolúciám Bezpečnostnej rady OSN.

Okrem toho nariadenie schválené ministerstvom obrany vymenúva vojnový materiál a iné zbrane, ktoré prichádzajú do úvahy v súvislosti s likvidáciou. Zoznam vychádza z vymedzení pojmov EÚ a OBSE.

Rakúsko počas Dňa otvorených dverí (24. októbra 2007) na ministerstve európskych a medzinárodných záležitostí zvýšilo povedomie o problémoch, ktoré RĽZ predstavujú. Plagáty a dokumentárny film informovali verejnosť o hroznom vplyve nedovoleného obchodovania s RĽZ. Národná obranná akadémia (Ústav pre podporu mieru a riadenie konfliktov) okrem toho uverejnila správu o RĽZ a zorganizovala prezentáciu.

DÁNSKO

Všeobecný systém v Dánsku

Dánske ministerstvo spravodlivosti uplatňuje dánske právne predpisy v oblasti zbraní a výbušnín, ktoré zahŕňajú aj predpisy o ručných a ľahkých zbraniach.

Podľa ustanovení dánskych právnych predpisov týkajúcich sa zbraní a výbušnín sa zbrane a munícia nesmú dovážať, vyrábať, nadobúdať, držať ani prenášať bez licencie vydanej ministerstvom spravodlivosti alebo osobou, ktorú toto ministerstvo vydávaním takýchto licencií poverilo.

Právne predpisy tiež stanovujú, že bez osobitnej licencie ministerstva spravodlivosti sa nesmú vyvážať žiadne zbrane ani výbušniny vrátane munície. Toto ustanovenie zahŕňa aj ručné a ľahké zbrane.

Ministerstvo spravodlivosti poverilo miestne policajné okrsky vydávaním niektorých z uvedených licencií, pokiaľ ide o ručné a ľahké zbrane (držba strelných zbraní atď.).

Databázy a registre

Dánska polícia zriadila centrálnu elektronickú databázu (policajný register zbraní), v ktorej sú registrované všetky osoby s licenciou na držbu strelných zbraní na základe prijatých žiadostí o licenciu na strelné zbrane a na základe registrácií nákupov pušiek s hladkým vývrtom atď. Register obsahuje aj informácie o stratených a ukradnutých zbraniach.

Policajný register zbraní obsahuje všetky relevantné informácie vrátane kategórie a typu zbrane, výroby, modelu, označenia (číslo), kalibru a osobitných charakteristík. Každá zbraň je zaregistrovaná pod osobitným identifikačným číslom. Ak výrobca zbraň neoznačil, polícia môže nariadiť, aby bola označená identifikačným číslom. Register tiež obsahuje historické informácie, vďaka ktorým možno vyhľadať informácie o predchádzajúcich majiteľoch zbraní.

Informácie o stratených strelných zbraniach a podobne sa nahlasujú aj do Schengenského informačného systému (SIS).

Všetky zbrojné kluby a združenia v Dánsku musia navyše viesť vlastný register zbraní, ktorý musí obsahovať informácie o všetkých strelných zbraniach, ktoré patria im a ich členom.

Dňa 1. októbra 2004 nadobudol účinnosť nový zákon, ktorý obsahuje pravidlá prepravy zbraní medzi tretími krajinami (t. j. inými krajinami ako Dánsko). Tieto pravidlá zakazujú prepravu zbraní atď. do krajín, pre ktoré platí zbrojné embargo OSN, EÚ alebo OBSE. Okrem toho zakazujú prepravu medzi tretími krajinami, ktoré nevydali potrebné vývozné a dovozné licencie.

Dňa 14. júna 2005 dánsky parlament prijal zákon, ktorý okrem iného upravuje sprostredkovanie zbraní. Tento zákon zakazuje bez licencie ministra spravodlivosti alebo osoby splnomocnenej ministrom na sprostredkovanie dojednávať alebo organizovať transakcie, ktorých súčasťou je transfer zbraní atď., v zmysle dánskych právnych predpisov o zbraniach a výbušninách medzi krajinami mimo EÚ. Okrem toho zakazuje kupovať alebo predávať takéto zbrane atď. ako súčasť transferu medzi krajinami mimo EÚ alebo ako majiteľ zbraní atď. takýto transfer organizovať. Zákaz neplatí pre činnosti, ktoré vykonávajú dánske fyzické osoby s trvalým pobytom v zahraničí v inom členskom štáte EÚ alebo mimo EÚ. Zákon vykonáva spoločnú pozíciu Európskej rady 2003/468/SZBP z 23. júna 2003 o kontrole sprostredkovania zbraní.

V roku 2007 dánska štátna polícia vykonala intenzívne a cielené vyšetrovanie v súvislosti s rockermi a členmi gangov, ktorého cieľom bolo okrem iného odhaliť nezákonne držané zbrane a vzniesť príslušné obvinenia. Počas konfrontácií medzi členmi rôznych gangov – alebo osobami s nimi spojenými – došlo niekoľkokrát k použitiu zbraní.

V roku 2007 Národné centrum súdnych vied dostalo na preskúmanie celkove 949 zbraní. Dánska štátna polícia nemá informácie o počte zbraní, ktoré boli členom gangov skonfiškované.

ESTÓNSKO

V rámci ministerstva zahraničných vecí bola zriadená komisia pre strategický tovar. Je to orgán, ktorý udeľuje licencie, a skladá sa zo zástupcov ministerstva zahraničných vecí, ministerstva obrany, ministerstva hospodárstva a komunikácie, Rady bezpečnostnej polície, Rady pre clá a dane a Estónskej rady pre presadzovanie práva. Komisia pre strategický tovar vždy prikladala veľkú váhu podpore odborného vzdelávania týkajúceho sa strategického tovaru. Ministerstvo zahraničných vecí organizovalo pravidelné zasadnutia tejto komisie. Stretávajú sa na nich odborníci na zbrane a kontrolu vývozu. Zasadnutiam predsedá zástupca ministerstva zahraničných vecí.

Policajné prefektúry každoročne organizujú kampane o likvidácii nedovolene držaných zbraní a munície občanov. Cieľom týchto kampaní je znížiť počet nedovolene držaných zbraní a munície a zvýšiť bezpečnosť spoločnosti. Všetky vyzbierané a zadržané zbrane sa likvidujú.

Zvyšovanie povedomia

— Komisia pre strategický tovar vedie a aktualizuje internetovú stránku ministerstva zahraničných vecí (časť o kontrole vývozu).

— Aspoň raz do roka sa konajú semináre.

— Rada pre clá a dane a komisia pre strategický tovar poskytujú informácie osobám, ktoré sa pokúšajú dodať tovar cez hranice.

— Novinové články.

FÍNSKO

Vo februári 2007 sa uskutočnilo stretnutie národnej koordinačnej skupiny expertov na RĽZ. Do národnej koordinačnej skupiny expertov na RĽZ patria zástupcovia ministerstiev, do ktorých právomoci spadá kontrola zbraní, odzbrojenie a nešírenie RĽZ, a zástupcovia mimovládnych organizácii, ktoré sa venujú tejto problematike.

Skupina okrem iného diskutuje o fínskej politike v oblasti RĽZ, vykonávaní vnútroštátnych, regionálnych a globálnych ustanovení a nariadení a bilaterálnej pomoci projektom v oblasti RĽZ. Stretáva sa pravidelne pod záštitou ministerstva zahraničných vecí a patria do nej zástupcovia ministerstva obrany, ministerstva vnútra a ministerstva obchodu a priemyslu. Zástupcovia iných orgánov (clá, kontrola hraníc atď.) sa prizývajú podľa potreby. Mimovládne organizácie sa prizývajú pravidelne.

Koncom roka 2003 parlament schválil právne predpisy o amnestii pre strelné zbrane, ktoré nadobudli účinnosť 1. januára 2004. Cieľom týchto predpisov je znížiť počet nedovolene držaných a neregistrovaných zbraní vo Fínsku. Odkedy právne predpisy nadobudli účinnosť, možno odovzdať nedovolene držané ručné zbrane, muníciu a výbušniny polícii bez akýchkoľvek právnych následkov, ak sa nepoužili na trestnú činnosť. Za rok 2007 bolo odovzdaných celkove 3 202 strelných zbraní.

NEMECKO

Hrozba pre mier, bezpečnosť a rozvoj, ktorú predstavuje destabilizačné hromadenie a rozširovanie ručných a ľahkých zbraní a ich munície, aj naďalej vyvoláva vážne obavy. Nemecko je odhodlané presadzovať komplexný prístup s cieľom bojovať proti destabilizačnému hromadeniu a rozširovaniu ručných a ľahkých zbraní a ich munície a prispieť k jeho ukončeniu. Nemecko sa ako členský štát Európskej únie pri dosahovaní týchto cieľov riadi stratégiou EÚ na boj proti nedovolenému hromadeniu RĽZ a ich munície a nedovolenému obchodovaniu s nimi, ktorú prijala Európska rada na svojom zasadnutí 15. a 16. decembra 2005.

Spolkové ministerstvo zahraničných vecí organizovalo pravidelné stretnutia národnej koordinačnej skupiny pre otázky RĽZ. Na týchto stretnutiach sa stretávajú odborníci na zbrane a kontrolu vývozu z ministerstiev, úradov verejnej správy, mimovládnych organizácií a priemyslu s cieľom riešiť otázky súvisiace s ručnými a ľahkými zbraňami vrátane ich munície. Skupina rokuje okrem iného o nemeckej politike v oblasti RĽZ na medzinárodných a regionálnych fórach, multilaterálnej a bilaterálnej pomoci, ako aj o vykonávaní vnútroštátnych, regionálnych a globálnych ustanovení a nariadení. Stretnutiam predsedá zástupca spolkového ministerstva zahraničných vecí.

Realizovali sa rôzne iniciatívy v oblasti spolupráce medzi administratívnymi orgánmi a orgánmi presadzovania práva na vnútroštátnej úrovni. Tieto iniciatívy sa týkali nových právnych predpisov, ale aj preskúmania praktického fungovania existujúcich právnych predpisov. Ich pravidelnou súčasťou boli programy odbornej prípravy. V roku 2007 medzi tieto iniciatívy patrilo predovšetkým toto:

Nemecko prijalo konkrétne opatrenia na vykonávania ustanovení Protokolu OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, dopĺňajúceho Dohovor OSN proti nadnárodnému organizovanému zločinu, a ustanovení Medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane. Vďaka výsledným zmenám a doplneniam zákona o zbraniach sa označovanie zbraní a povinnosť ich registrovať rozšírili aj na základné časti zbraní, čo následne viedlo k zjednodušeniu vypátrania pôvodu zbraní na medzinárodnej úrovni.

GRÉCKO

Tento rok sa dosiahol cieľ stanovený v rámci stratégie boja proti trestnej činnosti, ktorým bolo zhabať viac nedovolene držaných a obchodovaných RĽZ, a to realizáciou osobitných cielených akčných plánov príslušnými policajnými orgánmi:

1. kontrola legálneho obchodu so zbraňami vo všetkých jeho štádiách (dovoz, obchod, držba, používanie);

2. posilnenie kontrol v spolupráci s inými gréckymi orgánmi s cieľom vypátrať a zhabať nezákonne dovezené, obchodované, držané a používané ručné a ľahké zbrane.

Opatrenia na kontrolu legálneho obchodu s RĽZ:

— Grécke policajné orgány vedú elektronickú databázu – centrálny vnútroštátny orgán pre spoločné využívanie informácií – a môžu priamo dostávať a posielať informácie o všetkých zákonne obchodovaných a držaných zbraniach. Táto databáza sa neustále aktualizuje, aby obsahovala všetky zmeny týkajúce sa držby RĽZ.

— Všetky stratené, odcudzené alebo inak chýbajúce zbrane sa tiež vkladajú do tejto databázy, ak sa majú zhabať alebo použiť ako dôkaz v trestnom konaní. Cieľom tohto opatrenia je ich identifikácia v prípade, že sa vypátrajú. Táto databáza obsahuje históriu každej zbrane od dovozu až po konečného legálneho držiteľa (záznamy o zbraniach). Okrem toho zjednodušuje výmenu informácií o RĽZ s inými orgánmi v Grécku a zahraničí.

— Vytvorili sa osobitné kontroly pre každý podnik, ktorý má legálne povolenie obchodovať so zbraňami. Údaje získané kontrolami sa overujú oproti údajom v elektronickej databáze.

— Zákon č. 2168/1993 a príslušné vyhlášky ministerstva predstavujú hlavný regulačný rámec Grécka, ktorým sa riadia otázky spojené so zbraňami. Tento zákon, ktorý sa prísne dodržiava, sa harmonizoval so smernicou 91/477/EHS a so Schengenským dohovorom. V niektorých prípadoch tento regulačný rámec obsahuje ešte prísnejšie ustanovenia (článok 15 zákona č. 2168/1993 a článok 272 trestného zákona v znení zmien a doplnení zákona č. 2928/2001).

— Legálny obchod s ručnými a ľahkými zbraňami (dovoz – vývoz – obchod a tranzit) podlieha osobitnej licencii vydanej príslušným orgánom podľa ustanovení zákona č. 2168/1993.

— Spolupráca s ostatnými orgánmi presadzovania práva (správa prístavov a colná správa, jednotka na odhaľovanie hospodárskej trestnej činnosti), ako aj s vojenskými orgánmi je vynikajúca a informácie sa vymieňajú s príslušnými orgánmi krajín, ktorých zbrane sa do Grécka dovážajú.

Opatrenia na kontrolu nezákonného obchodu s RĽZ:

— Keďže medzinárodná spolupráca je nevyhnutná na predchádzanie a potláčanie nezákonného obchodovania s RĽZ, Grécko uzatvorilo so susediacimi krajinami dohody o nadnárodnej policajnej spolupráci a podieľa sa na práci regionálnych a medzinárodných organizácií (jadransko-iónska iniciatíva, SECI EUROPOL-INTERPOL).

— Vozidlá a osoby vstupujúce do Grécka sa kontrolujú na určených miestach vstupu.

— (V spolupráci so správou prístavov) prebiehajú neustále kontroly na pozemných a morských hraniciach, aby sa zamedzilo nezákonnému dovozu zbraní osobami, ktoré nezákonne vstupujú na grécke územie.

— Odhalené prípady sa dôkladne vyšetrujú, aby sa odhalili a rozložili siete, ktoré sa môžu venovať nezákonnému obchodovaniu so zbraňami.

— Osobitné opatrenia sa prijímajú v spolupráci s miestnymi komunitami a orgánmi v oblastiach s veľkými problémami, pokiaľ ide o obchodovanie, držbu a používanie zbraní.

Pripájame tabuľku s informáciami o zbraniach, ktoré grécka polícia zhabala v roku 2007, či už ide o predmety alebo nástroje trestnej činnosti, alebo vypátrané zbrane. Takéto zbrane predstavujú dôkazový materiál pre začaté trestné stíhanie a príslušné súdy rozhodnú o ich osude počas pojednávania každého prípadu v súlade s článkom 16 zákona č. 2168/1993.

Zhabané zbrane:

186 automatických pušiek,

404 pištolí,

141 ručných strelných zbraní,

696 loveckých strelných zbraní.

Celkový počet RĽZ: 1 427.

ÍRSKO

V ostatných rokoch colné orgány zaznamenali zvýšenie počtu zistených a skonfiškovaných nedovolených strelných zbraní a ich častí, ktoré sa do Írska dovážajú. Toto zvýšenie vyplýva do istej miery zo zvýšenej úrovne násilia spojeného s nedovoleným obchodovaním s drogami a ich pašovaním. V posledných mesiacoch colné orgány pravidelne odhaľovali strelné zbrane, muníciu a ich časti, a to aj automatické zbrane veľkého kalibru, zariadenia s laserovým nočným videním, zariadenie na výrobu a úpravu streliva atď. Vo väčšine prípadov išlo o nedovolené zbrane pochádzajúce s USA.

Colná protidrogová jednotka pre presadzovanie práva (CDLE) je národný/medzinárodný colný kontaktný bod pre colnú službu daňového úradu pre strelné zbrane a muníciu. Medzi vyšetrujúcimi colnými úradníkmi a vymenovanými úradníkmi tejto jednotky a vymenovanými úradníkmi trestného a bezpečnostného oddelenia policajného riaditeľstva sa pravidelne uskutočňuje výmena informácií/spravodajských informácií o podozrivom dovoze. Ide o užitočný nástroj pri zisťovaní, či v prípade daného dovozu ide len porušenie licencie alebo o organizovanú trestnú činnosť.

Medzi úradníkmi CDLE a Národným policajným úradom pre vyšetrovanie trestnej činnosti bol zavedený zvláštny mechanizmus spolupráce, ktorý uľahčuje spoločné presadzovanie práva, ako napríklad v prípade kontrolovaných zásielok, t. j. ak existujú spravodajské informácie a dôkazy, ktoré poukazujú na organizovanú trestnú činnosť. V ostatných mesiacoch sa uskutočnila jedna kontrolovaná zásielka munície a jedno spoločné vyšetrovanie dovozu automatických zbraní zločineckými skupinami zapojenými do nedovoleného obchodovania s drogami.

Jednotka CDLE je zapojená do skúmania potrieb odbornej prípravy colných úradníkov v oblasti rozoznávania a bezpečnej manipulácie so strelnými zbraňami, ich časťami a chemickými, biologickými, rádiologickými a jadrovými zbraňami a napreduje pri vývoji kurzu odbornej prípravy spolu s štátnou políciou a armádou.

TALIANSKO

Posledné zasadnutie technickej pracovnej skupiny ad hoc pre ručné a ľahké zbrane – zriadenej v júni 2000 pod záštitou ministerstva zahraničných vecí, ktorá zahŕňa predstaviteľov relevantných ministerstiev, orgánov presadzovania práva a dotknuté priemyselné združenia – sa uskutočnilo 18. februára 2008.

Skupina je vhodným fórom na diskusie o najrelevantnejších aspektoch otázky RĽZ vrátane najdôležitejších udalostí na vnútroštátnej a medzinárodnej úrovni.

Vo februári 2008 sa diskusie sústredili najmä na prípravu tretieho bienálneho stretnutia štátov (BMSP3), ktoré sa zúčastňujú na akčnom programe proti nedovolenému obchodovaniu s ručnými a ľahkými zbraňami. Náležite sa prihliadlo na pokyny a návrhy, ktoré poskytol vymenovaný predseda BMSP3.

V roku 2007 talianske ozbrojené sily zlikvidovali na svojom území tieto ručné a ľahké zbrane, identifikované ako nadbytočné:

16 872 samonabíjacích pištolí Beretta, model „34“,

130 645 pušiek Garand M1,

11 812 útočných pušiek FAL BM59,

10 596 rôznych zbraní.

Spolu: 169 925 ručných a ľahkých zbraní zlikvidovaných na talianskom území.

LITVA

Litva predložila za obdobie, na ktoré sa vzťahuje táto správa, t. j. v roku 2007, tieto národné správy a dotazníky týkajúce sa RĽZ:

— dobrovoľná správa v rámci Akčného programu OSN proti nedovolenému obchodovaniu s RĽZ,

— informácie pre Register konvenčných zbraní OSN,

— výročná správa podľa Kódexu správania EÚ pri vývoze zbraní,

— výročná informácia o dovoze a vývoze RĽZ a o RĽZ identifikovaných ako nadbytočné a/alebo zaistených a zlikvidovaných podľa dokumentu OBSE o RĽZ,

— dotazník OBSE o politike a/alebo vnútroštátnej praxi a postupoch pri vývoze konvenčných zbraní a súvisiacej technológie,

— pravidelné správy o vývoze zbraní a položiek s dvojakým použitím podľa Wassenaarskeho usporiadania.

MALTA

Maltská vláda používa, ako sa uvádza nižšie, dôkladné nástroje a prísne opatrenia zamerané na kontrolu dovozu a vývozu RĽZ na Malte.

Malta nemá národný koordinačný úrad zodpovedný za ručné a ľahké zbrane. V súlade s akčným programom Organizácie Spojených národov o ručných a ľahkých zbraniach (RĽZ) však zriadila národné kontaktné miesto, ktoré spolupracuje s inými príslušnými vnútroštátnymi orgánmi, okrem iného s maltskými ozbrojenými silami, colnou a obchodnou divíziou.

Všetky dovozy ručných a ľahkých zbraní z tretích krajín sa pred prepustením colným úradom predkladajú polícii a obchodnému oddeleniu na riaditeľstve pre obchodné služby na účely získania potrebnej licencie a povolenia. Tento postup sa používa v rámci celého colného oddelenia na všetkých vstupoch. Na druhej strane, pokiaľ ide o tovar s pôvodom v Spoločenstve, bol prijatý postup, podľa ktorého každý dovoz ručných a ľahkých zbraní predkladá colnému úradu príslušný prevádzkovateľ colného skladu alebo prepravca. Príslušné subjekty ich potom predložia na získanie potrebnej licencie a povolenia, čím sa dosiahne lepšia kontrola takého tovaru vzhľadom na národnú bezpečnosť.

PORTUGALSKO

Pokračovalo sa v úsilí podporovať spoluprácu, koordináciu a výmenu informácií medzi administratívnymi orgánmi a orgánmi presadzovania práva v boji proti hromadeniu a šíreniu RĽZ, ako aj pri predchádzaní nedovolenému obchodovaniu. Vytvorenie koordinačnej skupiny, ktorá sa skladá so zástupcov ministerstva zahraničných vecí, ministerstva obrany, ministerstva vnútra, portugalskej spravodajskej služby a ministerstva financií, v roku 2005 prispelo k lepšej organizácii práce všetkých zúčastnených subjektov.

Ozbrojené a bezpečnostné sily sú jedinými oprávnenými konečnými užívateľmi vojenských zbraní a ich zásoby sú pod prísnou kontrolou. Zbrane sú uložené v osobitných zariadeniach, ktoré dodržiavajú patričné bezpečnostné opatrenia. Otázkou riadenia zásob ručných zbraní sa podrobne zaoberá nariadenie č. 933/2006, ktoré stanovuje rôzne bezpečnostné postupy.

Pokiaľ ide o zbrane na civilné použitie, riadenie zásob sa kontroluje prostredníctvom centrálneho informačného systému, ktorý spravuje polícia.

Nedovolená výroba, nákup, držba, preprava, zhromažďovanie zásob a obchodovanie (vrátane sprostredkovania) RĽZ sú trestné podľa zákona č. 5/2006 (články 86 a 87). Postihy môžu byť rôzne: od pokút až po odňatie slobody do hranice 10 rokov.

V roku 2007 bolo zadržaných celkove 1 542 zbraní a 605 432 kusov streliva; 2 889 zbraní bolo odovzdaných orgánom.

SLOVENSKO

Slovenská republika prijala vhodné právne predpisy a potrebné administratívne opatrenia na kontrolu výroby, držby, označovania ručných a ľahkých zbraní a obchodovania s nimi. Účinný systém kontroly vývozu umožňuje slovenským orgánom identifikovať zbrane a kedykoľvek a na celom území Slovenska sledovať ich pohyb.

S cieľom predchádzať nedovolenej výrobe ručných a ľahkých zbraní a obchodovaniu s nimi alebo ich prevedeniu príjemcom bez povolenia Slovensko zachováva účinnú kontrolu nad výrobou ručných a ľahkých zbraní a nad zahraničným a domácim obchodom vo všetkých jeho aspektoch.

Tento systém účinne podporuje boj proti nedovolenému obchodovaniu s konvenčnými zbraňami v Slovenskej republike.

SLOVINSKO

V Slovinsku je ministerstvo zahraničných vecí naďalej koordinačným orgánom na vykonávanie akčného programu OSN pre RĽZ. Toto ministerstvo je tiež zodpovedné za činnosť zahraničnej politiky Slovinska, pokiaľ ide o RĽZ. Ako členský štát EÚ sa Slovinsko musí zapájať do určitých činností medzinárodných a regionálnych organizácií. Ministerstvo vnútra kontroluje vývoz a dovoz RĽZ a ministerstvo obrany je zodpovedné za kontrolu nad dovozom a vývozom RĽZ používaných na vojenské účely. Slovinská polícia a colná správa zodpovedajú za kontrolu štátnych hraníc a hraničných priechodov. Priamo kontrolujú tovar prevážaný cez štátne hranice. Polícia zadržala značné množstvo RĽZ, ktoré sa jednotlivci snažili preniesť cez územie Slovinskej republiky.

Vládnym výnosom z 21. februára 2008 sa obnovilo členstvo národného kontaktného bodu pre RĽZ. Národný koordinačný orgán pre RĽZ sa pripojil k iným príslušným vládnym orgánom s cieľom vytvoriť a koordinovať národné politiky v oblasti RĽZ. Národný kontaktný bod pre RĽZ sa skladá zo zástupcov ministerstva zahraničných vecí, ministerstva vnútra, ministerstva obrany, ministerstva financií, ministerstva dopravy a slovinskej informačnej a bezpečnostnej agentúry.

V roku 2007 sa Slovinsko pripojilo k schengenskému priestoru. Vláda vníma túto integráciu ako dôležitú prioritu. V ostatných rokoch Slovinsko postupne umiestňovalo ďalších policajtov na svoje hraničné priechody, až ich počet dosiahol celkove 2 800.

ŠPANIELSKO

Rôzne ministerské oddelenia poverené koordináciou činnosti a výmenou informácií z oblasti RĽZ a ich munície sa pravidelne stretávali a rokovali o týchto otázkach, najmä v rámci stálej medziministerskej komisie pre zbrane a výbušniny (dve stretnutia do mesiaca), medziministerskej komisie poverenej zahraničným obchodom s obranným tovarom a tovarom s dvojakým použitím (jedno stretnutie do mesiaca) a v pracovných skupinách, ktoré majú na starosti identifikáciu RĽZ a boj proti nedovolenému obchodovaniu s nimi.

ŠVÉDSKO

V období od 1. marca do 31. mája 2007 prebehla vo Švédsku celonárodná amnestia pre strelné zbrane. Amnestia bola ohlásená v médiách vrátane štátnej televízie. Občania mali v uvedenom období zaručenú anonymitu pri odovzdávaní strelných zbraní miestnym policajným orgánom. Výsledok sa považoval za úspešný. Bolo odovzdaných 13 570 zbraní a viac ako 14 ton munície. Vo väčšine prípadov išlo o staré lovecké zbrane, ale bolo odovzdaných aj niekoľko pištolí a revolverov, a dokonca aj niekoľko plne automatických strelných zbraní. Národné laboratórium súdnych vied všetky odovzdané zbrane zlikviduje.

SPOJENÉ KRÁĽOVSTVO

Spojené kráľovstvo vo svojom boji proti globálnej hrozbe, ktorú pre mier, bezpečnosť a rozvoj predstavuje destabilizačné akumulovanie a rozširovanie ručných a ľahkých zbraní, sa naďalej zameriava na plné vykonávanie akčného programu OSN na predchádzanie, potláčanie a odstraňovanie nedovoleného obchodovania s RĽZ vo všetkých jeho aspektoch, a preto plne podporuje jednotnú akciu EÚ o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní.

Stratégia na kontrolu ručných a ľahkých zbraní Fondu na predchádzanie konfliktom Spojeného kráľovstva, ktorú riadi ministerstvo zahraničných vecí, ministerstvo obrany a ministerstvo pre medzinárodný rozvoj, prispieva k širšej podpore Spojeného kráľovstva predchádzaniu konfliktom tým, že sa zaoberá dlhodobými štrukturálnymi príčinami konfliktov, riadením regionálneho a vnútroštátneho napätia a násilia a podporuje obnovu po ukončení konfliktu. Od roku 2001 Spojené kráľovstvo poskytlo viac ako 31 miliónov libier na podporu opatrení na zníženie dodávok RĽZ, dopytu po nich a ich dostupnosť. Podporujeme OSN, EÚ, regionálnych a subregionálnych partnerov a MVO pri zbere a likvidácii zbraní, zlepšovaní zariadení na ich uskladnenie, vytváraní a uplatňovaní regionálnych dohôd o kontrole, vytváraní vnútroštátnych právnych predpisov, budovaní kapacít na riadenie zbraní a pri vedení kampaní na zvýšenie povedomia verejnosti a vzdelávacích kampaní.

Celkový prehľad činnosti Spojeného kráľovstva, pokiaľ ide o vykonávanie akčného programu OSN pre RĽZ a medzinárodného nástroja na sledovanie, nájdete na webovej stránke Úradu OSN pre otázky odzbrojenia (UNODA): http://www.un-casa.org/CASACountryProfile/PoANationalReports/2008@205@UK%202008.doc.

I.B. Nové právne predpisy, preskúmanie praktického fungovania existujúcich právnych predpisov

V roku 2008 niekoľko členských štátov zaviedlo nové právne predpisy alebo práve skúma existujúce právne predpisy. Nasledujú podrobné informácie:

BELGICKO

Zákonom z 8. júna 2006 sa posilnili belgické právne predpisy o zbraniach, a to najmä tým, že sa rozšírili kategórie zakázaných zbraní. Držitelia takýchto zbraní ich teraz musia do 31. októbra 2008 odovzdať polícii alebo ich musia dať upraviť na zbrane, ktoré nie sú zakázané. Podľa belgického ministerstva vnútra polícia doteraz na tomto základe vyzbierala približne 120 000 zbraní.

BULHARSKO

V roku 2007 sa prijali nové právne predpisy upravujúce vývoz, dovoz a transfer RĽZ. Nový zákon o kontrole vývozu zbraní a tovaru a technológií s dvojakým použitím a jeho vykonávacie nariadenie slúžia ako základ systému kontroly vývozu v Bulharskej republike. Súčasné právne predpisy odzrkadľujú príslušné acquis EÚ v oblasti kontroly vývozu vrátane kritérií a zásad stanovených v Kódexe správania EÚ pri vývoze zbraní, ktorý sa v decembri 2008 zmenil na spoločnú pozíciu EÚ, a ďalej v spoločnej pozícii o kontrole sprostredkovania zbraní z roku 2003, nariadení Rady č. 1334/2000 a v iných dokumentoch EÚ. Ponechávajú tiež dvojvrstvový licenčný a kontrolný mechanizmus, čo znamená, že obchodná spoločnosť musí mať licenciu na zahraničný obchod so zbraňami, predtým ako požiada o licenciu (alebo v našej terminológii povolenie) na konkrétny transfer.

Licencie na činnosť (povolenia) vydáva medziministerská rada pre vojensko-priemyselný komplex a mobilizačnú pripravenosť spolu s radou ministrov, pričom licencia udeľuje právo vykonávať zahraničný obchod, prepravu a sprostredkovanie transakcií, pokiaľ ide o zbrane. Licencie sa udeľujú subjektom, ktoré spĺňajú kritériá ekonomickej stability a spoľahlivosti, ktoré sú jasne stanovené v zákone o kontrole vývozu.

Licencie sa udeľujú najprv na skúšobné obdobie jedného roka a potom sa v závislosti od povahy realizovanej činnosti môžu predĺžiť na tri roky. Podľa nových bulharských právnych predpisov všetci sprostredkovatelia musia mať platný registračný certifikát, ktorý vydáva medziministerská rada. Ak spĺňajú kritériá ekonomickej stability a spoľahlivosti, registrácia platí tri roky.

Povolenia na konkrétny transfer vydáva medziministerská komisia pre kontrolu vývozu a nešírenie ZHN spolu s ministerstvom hospodárstva a energetiky na základe individuálneho posúdenia. Tieto povolenia platia jeden rok a možno ich predĺžiť o ďalších šesť mesiacov. Medzi typy povolení, ktoré sa vydávajú, patria vývozné povolenia, dovozné povolenia, povolenia na transfer a tranzitné povolenia.

Sprostredkovatelia musia požiadať o sprostredkovateľské povolenie pre každú sprostredkovateľskú transakciu.

Bulharsko si vedie vlastný zoznam kontrolovaných miest určenia, konkrétne zoznam krajín a organizácií, voči ktorým Bulharsko uplatňuje embargá a reštrikcie. Tento zoznam sa pravidelne aktualizuje v súlade s rezolúciami Bezpečnostnej rady OSN a rozhodnutiami EÚ a OBSE.

Žiadatelia o povolenie na konkrétny transfer musia predložiť originál osvedčenia o koncovom užívateľovi (OKU), pričom jeho pravosť sa overuje, a to aj diplomatickými kanálmi. Prvky OKU sú plne v súlade so zoznamom záruk vo Wassenaarskom usporiadaní (Wassenaar Arrangement – WA) a s najlepšími postupmi vymenovanými v Užívateľskej príručke ku Kódexu správania Európskej únie pri vývoze zbraní (nedávno zmenená na spoločnú pozíciu EÚ).

Bulharské právne predpisy o kontrole vývozu a prax v tejto oblasti obsahujú aj záruky po preprave. Každý žiadateľ musí predložiť osvedčenie o overení dodávky (OOD) vydané príslušnými orgánmi krajiny konečného miesta určenia. Existuje právne ustanovenie, podľa ktorého možno podľa potreby vykonať inšpekcie na mieste.

CYPRUS

Vývoz, tranzit a opätovný transfer (opätovný vývoz) RĽZ sa spravuje ministerským výnosom č. 257/2005 – regulácia vývozu vojenského zariadenia – v znení zmien a doplnení ministerského výnosu č. 165/2008. Uvedený výnos je v súlade s Kódexom správania EÚ pri vývoze zbraní a príslušným vyhlásením Rady z 13. júna 2000 (2000/C 191/01). Ministerstvo obchodu, priemyslu a cestovného ruchu je príslušným orgánom pre otázku všetkých vývozných, dovozných a tranzitných licencií a licencií pre opätovný transfer (opätovný vývoz) RĽZ. Colná a daňová správa je zodpovedná za presadzovanie kontrol podľa ustanovení colného zákona.

Dovoz, nadobúdanie, držbu a prevoz RĽZ upravuje zákon č. 113(1)/2004 o strelných a nestrelných zbraniach. Zákon je v súlade so smernicou Európskej únie 91/477/EHS v znení zmien a doplnení a so spoločným vyhlásením 2000/C 191/01.

Výrobu určitých RĽZ upravuje zákon č. 113(I)/2004 (časť III článok 7 ods. I). Podľa tohto zákona občania Cypru alebo osoby s trvalým pobytom v Cyperskej republike nesmú vyrábať takéto zbrane, pokiaľ nemajú platné povolenie na tento účel vydané policajným riaditeľom. Toto osobitné povolenie sa občanom udeľuje po splnení zákonných podmienok. Medzi ne patrí aj výpis z registra trestov bez záznamu, preskúmanie, či držiteľ povolenia neohrozuje seba, vládu a verejný poriadok, a vládou nariadená zdravotná prehliadka. Zákon č. 113(I)/2004 upravuje nedovolenú výrobu, držbu, zhromažďovanie RĽZ a obchodovanie s nimi. Zákon stanovuje tresty do výšky 15 rokov odňatia slobody a/alebo pokutu do výšky 42 715 EUR za porušenie jeho ustanovení.

V rámci cyperského policajného prezídia bol zriadený osobitný odbor dokumentácie (národný archív zbraní) a elektronická databáza uľahčuje spoločné využívanie informácií o RĽZ s inými príslušnými orgánmi v EÚ, regionálnymi organizáciami a inými krajinami.

FRANCÚZSKO

Embargá

Dňa 10. októbra 2007 Senát prijal návrh zákona týkajúceho sa porušovania embárg a iných reštriktívnych opatrení, ktorým sa mení a dopĺňa trestný zákonník; návrh zákona sa potom predložil Národnému zhromaždeniu. V zákone sa stanovujú trestné sankcie za porušenie embarga alebo reštriktívnych opatrení, ktoré sú vymedzené vnútroštátnym právom v súlade s odporúčaniami rezolúcie BR OSN č. 1196.

Sprostredkovanie

Dňa 5. júna 2007 bol v Senáte predložený návrh zákona, ktorým sa zavádza systém predchádzajúceho povolenia na sprostredkovateľské operácie a nákup na účely následného predaja. Tento kontrolný systém by sa mal vzťahovať na osoby, ktoré majú trvalý pobyt vo Francúzsku alebo sú v ňom usadené a ktoré zbrane nakupujú na účely ich následného predaja do zahraničia, a bude doplnený trestnými sankciami. Zavedenie tohto systému predchádzajúcej kontroly doplní kontroly fyzických osôb alebo právnických osôb, ktoré konajú ako sprostredkovatelia.

ÍRSKO

Nedávno prijatá smernica EÚ, ktorou sa mení a dopĺňa smernica 91/477/EHS o kontrole získavania a vlastnenia zbraní, prihliada na ustanovenia protokolu OSN o strelných zbraniach a prispeje k zjednodušeniu ratifikácie protokolu v Írsku v blízkej budúcnosti.

Po prijatí zákona o trestnom súdnictve z roku 2006 minister spravodlivosti zaviedol národnú amnestiu pre strelné zbrane a útočné zbrane. Jednotlivci mali počas dvoch mesiacov možnosť odovzdať strelné zbrane, muníciu a útočné zbrane bez trestu za nedovolenú držbu. Všetky odovzdané zbrane sa však súdne preskúmali a voči jednotlivcom bolo možné vzniesť obvinenie, ak sa zistilo, že dotknuté zbrane sa použili pri spáchaní trestného činu. Na policajných staniciach bolo odovzdaných celkove 1 002 zbraní a v novembri 2006 minister zaviedol záväzné minimálne tresty za niektoré trestné činy spojené so strelnými zbraňami.

Medzi tieto trestné činy a súvisiace nové tresty patrí:

1. držanie strelnej zbrane so zámerom ohroziť život – maximálny trest: doživotné odňatie slobody, záväzný minimálny trest: 10 rokov odňatia slobody;

2. použitie strelnej zbrane pri kladení odporu pri zatýkaní alebo pri pokuse o útek – maximálny trest: doživotné odňatie slobody, záväzný minimálny trest: 10 rokov odňatia slobody;

3. držanie strelnej zbrane pri únose vozidla – maximálny trest: 14 rokov odňatia slobody, záväzný minimálny trest: 5 rokov odňatia slobody;

4. držanie strelnej zbrane alebo munície za podozrivých okolností – maximálny trest: 14 rokov odňatia slobody, záväzný minimálny trest: 5 rokov odňatia slobody;

5. nosenie strelnej zbrane so zámerom páchať trestnú činnosť – maximálny trest: 14 rokov odňatia slobody, záväzný minimálny trest: 5 rokov odňatia slobody a

6. pozmenenie strelnej zbrane – maximálny trest: 10 rokov odňatia slobody, záväzný minimálny trest: 5 rokov odňatia slobody.

Keď sa zákon o trestnom súdnictve z roku 2006 bude plne uplatňovať, bude musieť osoba, ktorá chce mať v držbe strelnú zbraň podliehajúcu týmto obmedzeniam, požiadať policajného komisára o udelenie certifikátu o strelnej zbrani a presvedčiť ho, že spĺňa podmienky stanovené v oddiele 4 zákona o strelných zbraniach z roku 1925 v znení zmien a doplnení zákona o trestnom súdnictve z roku 2006. Okrem toho predajcovia strelných zbraní, ktorí chcú dovážať alebo skladovať strelné zbrane podliehajúce týmto obmedzeniam, musia získať osobitné povolenie ministra.

TALIANSKO

Dňa 16. marca 2006 Taliansko zákonom č. 146/2006 ratifikovalo Dohovor OSN proti nadnárodnému organizovanému zločinu a jeho protokoly (vrátane Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom). Taliansky zákon o strelných zbraniach sa príslušným spôsobom zmenil a doplnil a stanovuje povinnosť viesť záznamy s informáciami o strelných zbraniach a tiež označovacích postupoch krajiny výroby 10 rokov.

LOTYŠSKO

V roku 2007 sa zaviedlo niekoľko zmien a doplnení existujúcich právnych predpisov na posilnenie kontroly vývozu ručných a ľahkých zbraní. Schválili sa tiež nové nariadenia vymedzujúce vnútroštátny zoznam kontrolovaného strategického tovaru, ako aj postupy pri vydávaní jednotlivých typov licencií.

a) Zákon o šírení tovaru so strategických významom z 19. júla 2007. Tento zákon má za cieľ zabezpečiť kontrolu šírenia tovaru so strategickým významom v súlade s vnútroštátnymi a medzinárodnými požiadavkami na monitorovanie jeho vývozu, dovozu, transferu a tranzitu. Zákon rozdeľuje právomoc medzi inštitúcie zodpovedné za kontrolu strategického tovaru, vymedzuje ich úlohy a spoluprácu, ako aj pojmy uvedené v zákone vrátane sprostredkovania. Zákon vymedzuje právomoc výboru pre kontrolu strategického tovaru, pokiaľ ide o posudzovanie žiadostí o licenciu, ako aj postup expertízy a identifikácie určitých druhov tovaru.

b) Zákon o vykonávaní sankcií medzinárodných organizácií z 3. januára 2007. Sankcie uvalené OSN alebo EÚ sa v Lotyšsku vykonávajú prostredníctvom nariadení EÚ alebo týmto zákonom. Sankcie sa môžu vykonávať s využitím jedného z troch typov vykonávacích opatrení, ktoré uznáva zákon o vykonávaní sankcií medzinárodných organizácií, t. j. finančné obmedzenia, transakčné (zmluvné) obmedzenia a cestovné obmedzenia.

c) Nariadenie Rady ministrov č. 747 zo 6. novembra 2007 o postupoch vydávania licencií a iných dokumentov kontroly strategického tovaru. V nariadení sa stanovujú postupy vydávania, odmietnutia alebo zrušenia vývozných a dovozných licencií a licencií na transfer alebo tranzit vojenského tovaru alebo tovaru s dvojakým použitím, ako aj osvedčení o koncovom užívateľovi, medzinárodných dovozných osvedčení a osvedčení o overení dodávky.

d) Nariadenie Rady ministrov č. 701 zo 16. októbra 2007 – zákon o vytvorení výboru pre kontrolu strategického tovaru. Nariadenie určuje funkcie a úlohy výboru.

e) Nariadenie Rady ministrov č. 736 z 11. októbra 2007 o postupe štátnej polície pri vydávaní schvaľovacích dokumentov pre transfer strelných zbraní a ich munície na území členských štátov EÚ. Nariadenie stanovuje postup, na základe ktorého možno získať od štátnej polície schvaľovacie dokumenty pre transfer strelných zbraní a ich munície na území členských štátov EÚ, ako aj postup pri vydávaní takýchto dokumentov. Nariadenie obsahuje normy EÚ zo smernice Rady 91/477/EHS z 18. júna 1991 o kontrole získavania a vlastnenia zbraní a zo smernice Rady 93/15/EHS z 5. apríla 1993 o zosúladení ustanovení týkajúcich sa uvádzaní výbušnín na trh a ich kontrole na civilné použitie.

f) Nariadenie Rady ministrov č. 645 z 25. septembra 2007 o vnútroštátnom zozname tovaru a služieb so strategických významom. V tomto novom nariadení sa stanovuje zoznam tovaru, ktorý sa má kontrolovať a ktorý dopĺňa tovar zahrnutý v nariadení Rady (ES) č. 1334/2000 a v spoločnom zozname vojenského materiálu EÚ. Podľa súčasného nariadenia zoznam schvaľuje vláda, čo predstavuje zmenu oproti predchádzajúcemu postupu, podľa ktorého mal túto právomoc výbor pre kontrolu strategického tovaru.

V roku 2007 sa v Lotyšsku objasnilo 28 trestných činov spojených s výrobou, nákupom, skladovaním a použitím zbraní, munície a výbušnín. Takéto trestné činy sa najčastejšie týkajú nezákonnej držby loveckých zbraní. V roku 2007 útvary štátnej polície, ktorá spadá pod Ministerstvo vnútra Lotyšskej republiky, zadržali 82 strelných zbraní. V súlade s trestným zákonom sa začalo 227 trestných konaní.

LITVA

Dňa 8. augusta 2007 vláda Litovskej republiky zmenila a doplnila spoločný zoznam vojenského materiálu, tak aby zodpovedal pozmenenému spoločnému zoznamu vojenského materiálu Európskej únie.

Dňa 29. augusta 2007 vláda Litovskej republiky zmenila a doplnila zoznam štátov, do ktorých je zakázaný vývoz alebo tranzit tovaru uvedeného v spoločnom zozname vojenského materiálu a pri ktorých je zakázané sprostredkovanie rokovaní a transakcií s tovarom uvedeným v spoločnom zozname vojenského materiálu, tak aby tento zoznam odrážal zmeny v reštriktívnych opatreniach (zbrojné embargá) uložených Bezpečnostnou radou OSN alebo Európskou úniou.

Dňa 21. decembra 2007 bol zákon o kontrole zbraní a munície zmenený a doplnený tak, aby sa okrem iného systém kontroly sprostredkovateľských činností ďalej prispôsobil požiadavkám smernice Rady 91/477/EHS z 18. júla 1991 o kontrole získavania a vlastnenia zbraní.

LUXEMBURSKO

V roku 2007 sa neprijali žiadne nové právne predpisy.

Zákon z 15. marca 1983 o zbraniach a munícii, ako aj nariadenie veľkovojvodu z 31. októbra 1995 o dovoze, vývoze a tranzite zbraní, munície a vybavenia osobitne určeného na vojenské použitie a súvisiacej technológie tvoria príslušný právny základ v tejto oblasti. Tieto zákony sa zverejnili v úradnom vestníku Luxemburska Mémorial. Stále prebieha revízia existujúcich právnych predpisov.

S cieľom zabezpečiť medzinárodnú koordináciu v oblasti ručných a ľahkých zbraní je ministerstvo zahraničných vecí orgánom zabezpečujúcim spojenie s ostatnými krajinami a organizáciami.

Zakázané zbrane

Článok 4 zákona z 15. marca 1983 o zbraniach a munícii zakazuje dovoz, výrobu, úpravu, opravu, nadobúdanie, nákup, držbu, skladovanie, prenos, nosenie, presun, predaj alebo vývoz určitých typov zbraní a munície alebo obchod s mini. Bez ohľadu na toto ustanovenie však ministerstvo spravodlivosti môže povoliť najmä:

a) dovoz, nadobúdanie, nákup, prenos, držbu, predaj, presun a vývoz zbraní a munície alebo obchod so zbraňami a muníciou, ktoré sú starožitnými predmetmi, umeleckými dielami alebo dekoračnými predmetmi alebo ktoré sú súčasťou zbierky alebo výstavy. Podmienkou na vydanie povolenia môže byť trvalé znefunkčnenie zbrane;

b) dovoz, nadobúdanie, nákup, prenos, držbu, predaj, presun alebo vývoz zbraní a munície na vedecké alebo vzdelávacie účely;

c) dovoz, vývoz alebo tranzit zbraní zo zahraničia, ktoré sú určené do inej krajiny.

Takéto povolenie môže byť podmienené tým, že dané zbrane sa nesmú použiť na iné ako uvedené účely.

Luxembursko nemá celoštátny systém označovania, ktorý by sa používal pri výrobe a/alebo dovoze ručných zbraní. Vo veľkovojvodstve sa nenachádzajú zbrojné továrne. Výrobcovia ručných zbraní a predajcovia zbraní a munície musia viesť register, do ktorého zaznamenávajú prichádzajúce a odchádzajúce zbrane, pričom je pri každej uvedená značka, kaliber a sériové číslo, ako aj mená a adresy dodávateľa a kupujúceho.

Register musí obsahovať aj číslo a dátum vydania ministerského povolenia. Doklad sa musí na požiadanie predložiť zástupcovi verejného orgánu. Výrobcovia a predajcovia zbraní sa môžu požiadať, aby kópiu registra odovzdali ministerstvu spravodlivosti. Ministerstvo spravodlivosti určuje maximálne množstvá zbraní a streliva, ktoré môžu mať výrobcovia a predajcovia zbraní uskladnené.

V prípade nepokojov, podozrivých zhromaždení alebo narušení verejného poriadku môže minister spravodlivosti nariadiť uzatvorenie alebo evakuáciu každého obchodu alebo skladu so zbraňami a muníciou a presun uskladneného tovaru na ním určené miesto.

Porušenie zákona z 15. marca 1983 sa trestá odňatím slobody od ôsmich dní do piatich rokov.

Vývoz

Ak sa v Luxembursku kúpi zbraň na vývoz, výrobca požiada ministerstvo spravodlivosti, aby predajca dostal licenciu na vývoz zbrane, t. j. na jej prepravu z miesta nákupu na hranicu. Žiadosti o licenciu na vývoz zbraní, munície a vybavenia osobitne určeného na vojenské použitie a súvisiacich technológií musia obsahovať medzinárodnú licenciu na dovoz alebo osvedčenie o koncovom užívateľovi. Zmenené a doplnené nariadenie veľkovojvodu z 31. októbra 1995 ustanovuje, že formu a obsah týchto dokladov stanoví minister zahraničných vecí, zahraničného obchodu a spolupráce.

Podľa smernice 91/477/EHS o kontrole získavania a vlastnenia zbraní (článok 11) Luxembursko informuje ostatné dotknuté členské štáty o licenciách na vývoz do ich krajiny.

Licenčný úrad môže vyžadovať, aby bol k žiadostiam o tranzit zbraní, munície a vybavenia osobitne určeného na vojenské použitie a súvisiacich technológií priložený doklad, v ktorom príslušné orgány krajiny pôvodu osvedčujú, že vývoz do danej krajiny je povolený.

K žiadosti o licenciu na vývoz alebo tranzit sa musí priložiť vyhlásenie podpísané žiadateľom, že vývoznú alebo tranzitnú operáciu vykoná v súlade so žiadosťou o licenciu. Po každej zásielke tovaru, na ktorý sa vzťahuje licencia na vývoz, musí vývozca predložiť licenčnému úradu do troch mesiacov dôkaz, že daný tovar dorazil do povolenej krajiny určenia a že dovozca získal povolenie na domáce použitie.

Takýmto dôkazom je buď doklad, ktorý vydajú colné orgány dovážajúcej krajiny a ktorý preukáže, že vyvezený tovar získal povolenie na domáce použitie, alebo akýkoľvek iný doklad, ktorý dokazuje, že v dovážajúcej krajine tovar priamo prijal orgán na to poverený alebo obchodná spoločnosť konajúca v jeho mene.

Likvidácia zbraní

Pokiaľ ide o likvidáciu zbraní, Luxembursko (luxemburská armáda, polícia a colné úrady) používa metódu likvidácie zbraní rozrezaním („destruction by severing“). Likvidácia sa vykonáva v príslušných zbrojniciach. Zamestnanci zbrojníc umiestnia rozrezaný kov do kontajneru a následne ho prevezú do metalurgického podniku, kde sa za prítomnosti svedkov roztaví v elektronických vysokých peciach. Následne sa o tejto operácii vypracuje správa.

HOLANDSKO

Holandsko neuskutočnilo v roku 2006 žiadne úpravy právnych predpisov o ručných a ľahkých zbraniach.

POĽSKO

Zákon z 22. júna 2001 o hospodárskej činnosti v oblasti výroby výbušnín, zbraní, munície a technológie na vojenské alebo policajné použitie a obchodovania s nimi (Zbierka zákonov č. 67, položka 679 v znení zmien a doplnení) sa upravil tak, aby sa poľské predpisy zosúladili s právom Európskej únie.

Dňa 23. novembra 2004 Rada ministrov vydala vyhlášku o zákaze a obmedzení predaja tovaru so strategickým významom pre bezpečnosť štátu (Zbierka zákonov č. 255, položka 2557 v znení zmien a doplnení), v ktorej sa stanovuje zoznam štátov, do ktorých je vývoz zbraní zakázaný alebo obmedzený. Táto vyhláška sa 1. augusta 2007 zmenila a doplnila a aktualizovala v súlade s medzinárodnými záväzkami, ktoré Poľsku vyplývajú z členstva v OSN a EÚ.

Zaviedli sa aj zmeny a doplnenia k zákonu z 21. mája 1999 o zbraniach a munícii (Zbierka zákonov č. 53, položka 549 v znení zmien a doplnení), ale tieto sa nedotkli otázky výroby a označovania zbraní a obchodovania s nimi.

Poľsko neuskutočnilo žiadne úpravy iných právnych predpisov o ručných a ľahkých zbraniach.

PORTUGALSKO

V roku 2006 nadobudol účinnosť nový právny rámec, ktorý zahŕňa výrobu, opravu, dovoz, vývoz, transfer, uskladnenie, obeh, obchod, udeľovanie licencií, nadobúdanie a držbu ručných a ľahkých zbraní, ich súčastí a munície.

Všetky položky v spoločnom európskom zozname vojenského materiálu a vo wassenaarskom zozname vojenského materiálu podliehajú kontrole vývozu vrátane ručných a ľahkých zbraní.

Dovoz a vývoz ručných a ľahkých zbraní podlieha povoleniu, ktoré vydáva licenčný orgán na ministerstve obrany alebo ministerstve vnútra, podľa toho, či sú zbrane určené na vojenské, alebo na civilné použitie.

Tranzit sa spravuje tými istými pravidlami ako vývoz a dovoz, čo znamená, že je naň potrebné povolenie od licenčného orgánu.

Všetky žiadosti sa posudzujú individuálne. Každú žiadosť posudzuje aj ministerstvo zahraničných vecí vzhľadom na otázky zahraničnej politiky vrátane kritérií obsiahnutých v Kódexe správania EÚ pri vývoze zbraní.

Kritériá kódexu správania sa zohľadňujú ako minimálna norma pri posudzovaní žiadostí o licenciu. Vývozné licencie sa neudeľujú, ak platí embargo EÚ, OSN alebo OBSE. V prípade ručných a ľahkých zbraní sa uplatňujú aj usmernenia Wassenaarskeho usporiadania prijaté v roku 2002.

Vnútroštátne postupy na označovanie sú plne v súlade s najlepšími postupmi zavedenými v medzinárodných nástrojoch, konkrétne v protokole OSN o strelných zbraniach, wassenaarskych usmerneniach pre najlepšie postupy pri vývoze ručných a ľahkých zbraní, príručke najlepších postupov OBSE na označovanie, dokumentáciu a sledovateľnosť ručných a ľahkých zbraní a v nástroji umožňujúcom štátom včas a spoľahlivo odhaľovať a sledovať nedovolené ručné a ľahké zbrane.

V súvislosti so zbraňami na vojenské použitie ministerstvo obrany žiada, aby sa dovážané a vyvážané zbrane označili menom výrobcu, krajinou výroby a sériovým číslom. Podporuje sa aj označovanie ďalšími informáciami, ako je rok výroby, typ/model zbrane a jej kaliber.

Pokiaľ ide o ručné zbrane na civilné použitie, článok 53 zákona č. 5/2006 ukladá všetkým výrobcom povinnosť označiť tieto zbrane svojím menom, modelom, rokom výroby a sériovým číslom. Strelné zbrane vyrobené v Portugalsku by mali niesť zreteľnú značku vydanú úradným subjektom a uznanú ministerstvom vnútra.

V prípade opráv strelných zbraní, ktoré môžu viesť k odstráneniu sériového čísla, sa musia strelné zbrane pred opravou preskúmať a označiť.

Ak sa nájde zbraň bez náležitého označenia, vnútroštátne orgány vykonajú príslušné úpravy.

Ministerstvo obrany vedie aktualizovaný register o transferoch zbraní na vojenské použitie, ako aj o zbraniach, ktoré majú v držbe a skladujú ozbrojené a bezpečnostné sily.

Ministerstvo vnútra zodpovedá za register ručných a ľahkých zbraní, ktorý obsahuje informácie o vyrobených, dovezených, vyvezených a presunutých zbraniach. Každý register obsahuje informácie o týchto prvkoch: výrobca, číslo, model, kaliber a transakcia (dátum, subjekty, ktoré sa na nej zúčastnili, licencia).

Do registra sa vkladajú aj informácie o iných situáciách, ako je odcudzenie, strata alebo zadržanie zbrane.

RUMUNSKO

Nepredložili sa nové iniciatívy ani neprijali zmeny a doplnenia primárnych právnych predpisov v oblasti otázok súvisiacich s RĽZ.

Sekundárne právne predpisy sa aktualizovali rozhodnutím vlády č. 924/2007 o schválení zoznamu vojenských položiek, na ktoré sa vzťahuje kontrola vývozu a dovozu a kontrola ďalších operácií, a príkazom predsedu národnej agentúry pre vývoz zbraní (ANCEX) č. 200/2007 o formulároch pre celosvetové vývozné licencie a príkazom č. 155/2007, ktorým sa aktualizuje konzultačný proces na klasifikáciu položiek.

SLOVENSKO

Pokiaľ ide o vnútroštátne vykonávanie jednotnej akcie EÚ o RĽZ a programu EÚ na potláčanie nedovoleného obchodovania s konvenčnými zbraňami a jeho predchádzanie a slovenské právne predpisy o RĽZ, v roku 2007 sa nevykonali žiadne úpravy.

ŠPANIELSKO

Poslanecká snemovňa schválila zákon č. 53/2007 z 28. decembra 2007 o kontrole zahraničného obchodu s obranným tovarom a tovarom s dvojakým použitím a zákon nadobudol účinnosť 29. januára 2008. Vďaka tomuto zákonu Španielsko dnes patrí medzi krajiny s najprísnejšou právnou úpravou v tejto oblasti. Zákon č. 53/2007 rešpektuje a odkazuje na všetky ustanovenia akčného programu OSN a rezolúcií, ktoré odhlasovalo Valné zhromaždenie Organizácie Spojených národov (VZ OSN), ako aj Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (ktorý VZ OSN prijalo 31. mája 2001), dopĺňajúci Dohovor OSN proti nadnárodnému organizovanému zločinu a známy ako Protokol OSN o strelných zbraniach.

Prijatie tohto nového zákona má tieto dôsledky:

— španielske právne predpisy v tejto oblasti sú dnes právnou normou na úrovni zákona, čo znamená, že sú nástrojom umožňujúcim vykonávať účinnejšie kontroly,

— nový zákon obsahuje ustanovenia o zahraničnom obchode s obranným tovarom a tovarom s dvojakým použitím, ktoré plne rešpektujú záväzky Španielska v rámci rôznych medzinárodných fór a všetky režimy nešírenia,

— nový zákon rozširuje rozsah kontrol na všetky strelné zbrane vrátane loveckých a športových zbraní, ich súčastí a munície v súlade s rezolúciou VZ OSN č. 55/255 proti nedovolenému obchodovaniu so strelnými zbraňami, ich súčasťami a strelivom,

— zákon explicitne zohľadňuje osem kritérií Kódexu správania EÚ pri vývoze zbraní, ako aj kritérium, ktoré OBSE prijalo pre vývozné operácie spojené s RĽZ,

— v zákone sa tiež nachádza jasný záväzok podporovať regionálne a medzinárodné procesy v prospech posilnenej kontroly obchodu so zbraňami, predovšetkým prijatie medzinárodnej dohody o obchode so zbraňami (ATT), a zúčastňovať sa na nich.

Dňa 7. februára 2007 Španielsko odovzdalo Generálnemu sekretariátu OSN svoju listinu o pristúpení k Protokolu OSN o strelných zbraniach. Listina nadobudla platnosť 11. marca 2007.

Španielsko nedávno transponovalo do svojho vnútroštátneho práva medzinárodný nástroj na sledovanie RĽZ.

I.C. Odborná príprava správnych orgánov, orgánov presadzovania práva a justičných orgánov

Nasledujú príspevky členských štátov EÚ, ktoré sa týkajú ich úsilia a iniciatív v oblasti odbornej prípravy ich štátnych správ.

RUMUNSKO

Rumunsko naďalej rozvíjalo intenzívnu činnosť na podporu priemyslu prostredníctvom rôznych podujatí, akými bola napríklad Obrana a vzdušný priestor Čierneho mora – výstava a konferencia (24. – 27. apríla 2007) a výstava EXPOMIL (18. – 21. októbra 2007), s cieľom presadzovať medzi podnikmi najlepšie postupy a šíriť medzi nimi informácie o právnom rámci.

ŠPANIELSKO

V roku 2007, rovnako ako v predchádzajúcich rokoch, rôzne španielske útvary poverené udržiavaním poriadku pokračovali v organizovaní kurzov a seminárov o trestnoprávnom rámci strelných zbraní a výbušnín a o využívaní informačných technológií pri ich kontrole. Takýmto spôsobom sa pravidelne organizovali semináre s cieľom upozorniť na právny rámec, ktorý sa vzťahuje na predchádzanie nedovolenému obchodovaniu s RĽZ a boj proti nemu, s cieľom upevniť alebo prehĺbiť znalosti úradných osôb zaoberajúcich sa týmito otázkami.

SPOJENÉ KRÁĽOVSTVO

Spojené kráľovstvo preskúmalo svoje nariadenia o sprostredkovaní a na tomto základe už prijalo niekoľko rozhodnutí: od 1. októbra 2008 predĺži extrateritoriálne kontroly ručných zbraní a prenosných systémov protivzdušnej obrany (MANPADS); v apríli 2009 sa zavedú extrateritoriálne kontroly ľahkých zbraní; Spojené kráľovstvo ešte neprijalo rozhodnutie o tom, či upraví poskytovanie doplnkových služieb (a ak áno, tak akých) na všetky prípady sprostredkovania RĽZ, a stále zvažuje zavedenie registra sprostredkovateľov zbraní, najmä to, či výhody takéhoto systému ospravedlnia zaťaženie zákonného podnikania. Spojené kráľovstvo je v súčasnosti jediným členským štátom EÚ, ktorý zverejňuje licencie na sprostredkovanie vrátane zamietnutých žiadostí.

I.D. Iné iniciatívy alebo činnosti

FRANCÚZSKO

Výročná správa o francúzskom vývoze zbraní v roku 2007 bola parlamentu predložená v októbri 2008. Uvádzajú sa v nej národné kontrolné postupy a medzinárodné cvičenia v oblasti kontroly vývozu, na ktorých sa Francúzsko zúčastňuje. Obsahuje aj prílohu o francúzskych dodávkach RĽZ. Správa svedčí o pokračujúcom úsilí o transparentnosť v týchto otázkach voči občianskej spoločnosti a medzinárodnému spoločenstvu, ktoré Francúzsko preukazuje už niekoľko rokov.

ŠPANIELSKO

Za koordinácie Ústrednej inšpekcie pre strelné zbrane a výbušniny civilnej gardy (Guardia Civil) španielske osobitné jednotky v roku 2007 zadržali 1 184 nedovolených strelných zbraní (82 pochádzalo z krajín schengenského priestoru, 1 102 z krajín mimo Schengenu). K dnešnému dňu španielske orgány zadržujú celkove 269 267 strelných zbraní rôznych typov, z ktorých bolo už 51 974 vybraných do aukcie a 30 328 na likvidáciu.

V roku 2007 tieto jednotky uskutočnili 26 291 inšpekcií, ktoré viedli k začatiu 693 konaní proti výrobcom, zbrojniciam, súkromným osobám alebo podnikom prepravujúcim hotovosť; 243 týchto konaní sa týka strelných zbraní a 450 výbušnín. Colná správa tiež vykonáva pravidelné kontroly na letiskách a v prístavoch v rámci hľadania porušení zákonov v tejto oblasti.

II. MEDZINÁRODNÉ VYKONÁVANIE V ROKU 2007

II.A. Opatrenia na boj proti hromadeniu a šíreniu ručných a ľahkých zbraní a na zamedzenie nedovolenému obchodovaniu s konvenčnými zbraňami

II.A.1. Finančná, technická a iná pomoc udelená príslušným programom a projektom realizovaným OSN, Medzinárodným výborom Červeného kríža a inými medzinárodnými a regionálnymi organizáciami a mimovládnymi organizáciami

II.A.1.1. Akcie a projekty podporované Európskou úniou

1. Medzi akcie EÚ v oblasti RĽZ na regionálnej úrovni patrili: južná a východná Európa: Ukrajina: v rámci vykonávania rozhodnutia Rady 2005/852/SZBP Európska únia prispela sumou 1 000 000 EUR na vybavenie a zničenie 20 000 RĽZ. Tento ročný projekt sa začal 4. augusta 2006 a vykonáva ho Agentúra NATO pre technické zabezpečenie a zásobovanie (NAMSA). Doteraz sa zničilo 17 710 RĽZ a cieľ 20 000 RĽZ sa vzhľadom na zníženie priamych nákladov zvýšil na 27 760. Druhá časť dohody o grante – poskytnutie vybavenia – sa zatiaľ nevykonala, keďže Kalinovka a Vinnická rada (miestne parlamenty) jednomyseľne vetovali plán na zriadenie demilitarizačného zariadenia v Kalinovke, a preto je na zváženie iných alternatív potrebné viac času. Spomalilo to celý proces a trvanie dohody o grante sa muselo predĺžiť do 31. marca 2008, aby sa splnil plánovaný účel grantu a naplno využil príspevok EÚ. CODUN uvažuje o ďalšej podpore. Západný Balkán: na základe činností, ktoré sa začali v roku 2006, sa v krajinách západného Balkánu (Albánsko, Bosna a Hercegovina, Chorvátsko, Bývalá juhoslovanská republika Macedónsko, Srbsko, Čierna Hora a Kosovo) prostredníctvom pilotného projektu EÚ pre západný Balkán v rámci plánu pomoci v oblasti RĽZ, ktorý vykonáva stredisko pre kontrolu ručných a ľahkých zbraní v regióne juhovýchodnej a východnej Európy (SEESAC), naďalej realizovali rôzne projekty v oblasti RĽZ s cieľom umožniť týmto krajinám vytvoriť právny a inštitucionálny rámec v súlade s politikami a praxou EÚ v oblasti kontroly RĽZ. Široká škála činností zahŕňala: 1. nasadenie hlavných technických poradcov EÚ v oblasti RĽZ v Albánsku, Bosne a Hercegovine, Chorvátsku, Čiernej Hore, na území Kosova pod správou OSN (Kosovo) a v Bývalej juhoslovanskej republike Macedónsko; 2. analýzu právnych predpisov v oblasti kontroly vývozu a transferu zbraní; 3. rozvoj nástrojov operačnej podpory; 4. navrhnutie, vytvorenie a zavedenie sofistikovaného systému registrácie a riadenia zbraní v Bývalej juhoslovanskej republike Macedónsko; 5. angažovanosť poslancov v otázke RĽZ a vytvorenie regionálneho parlamentného fóra v oblasti RĽZ; 6. výskum interakcie detí a mládeže s RĽZ v regióne; 7. podporu budovania bezpečnejších spoločenstiev. Projekt podporoval aj pokračujúcu technickú pomoc SEESAC a činnosti na prípravu projektov v regióne. Albánsko: projekt trustového fondu Partnerstva za mier NATO pre demilitarizáciu RĽZ v Albánsku sa skončil v roku 2007. EÚ na tento projekt vyčlenila 1 320 000 EUR (rozhodnutia Rady 2003/276/ SZBP a 2004/790/SZBP), z ktorých sa použilo 1 308 423 EUR. Afrika: Západná Afrika: EK v rámci programu v oblasti predchádzania konfliktom a budovania mieru v regióne západnej Afriky vo výške 5,5 milióna EUR (Európsky rozvojový fond) podporila Program ECOWAS pre ručné zbrane (ECOSAP) sumou 1,45 milióna EUR prostredníctvom poskytnutia pomoci pri zriaďovaní a posilňovaní národných komisií v oblasti ručných zbraní a ich činností. Projekt sa tiež zameral na posilnenie kapacít s cieľom zabezpečiť celkový politický dohľad a účinné riadenie legálnych transferov zbraní v tomto subregióne a sformulovať a rozvíjať politiku v súvislosti s bojom proti šíreniu RĽZ a obchodovaniu s nimi. EK tiež podporila osobitný projekt (Európsky rozvojový fond) s cieľom poskytnúť technickú pomoc jednotke ECOWAS pre ručné zbrane pri vypracovaní akčného plánu na vykonávanie dohovoru o RĽZ. Stredná Afrika: EK podporila trojročný projekt vo výške 4 miliónov EUR (Európsky rozvojový fond) zameraný na rozvoj mierových a bezpečnostných kapacít Hospodárskeho spoločenstva stredoafrických štátov (ECCAS/CEEAC) v oblasti predchádzania konfliktom, mechanizmu včasného varovania, spolupráce s mimovládnymi organizáciami činnými v oblasti predchádzania konfliktom, politických a diplomatických činností vrátane oblasti RĽZ. Africká únia: EK poskytla finančné prostriedky na organizáciu semináru Komisie Africkej únie a Európskej komisie o odmínovaní a odzbrojovaní vrátane RĽZ s cieľom zintenzívniť dialóg medzi týmito dvoma organizáciami, vymeniť si najlepšie postupy a preskúmať ďalšie možné projekty, ktoré by sa mali v tejto oblasti podporiť.

2. Európska komisia tiež podporila veľký počet širších programov odzbrojovania, demobilizácie a reintegrácie, napr. v Libérii, Sudáne, v Kongu (Brazaville), na Haiti, ktoré sa priamo alebo nepriamo zaoberajú celkovým znížením násilia, vlastnením zbraní, reštrukturalizáciou ozbrojených síl a otázkou reintegrácie bývalých bojovníkov do spoločnosti.

Latinská Amerika/Karibik: Po prijatí rozhodnutia Rady 2006/1000/SZBP, ktorým sa poskytol záverečný finančný príspevok vo výške 700 000 EUR, sa vykonala posledná fáza projektu s názvom Odborná príprava školiteľov a databáza v roku 2007. Tento ročný projekt prispel k boju proti destabilizačnému akumulovaniu RĽZ v Latinskej Amerike a Karibiku. V rámci projektu sa doteraz v oblasti vyšetrovacích techník vyškolilo viac než 1 340 príslušníkov orgánov presadzovania práva a očakáva sa, že do konca projektu sa vyškolí spolu 2 300 príslušníkov.

V sérii školení sa okrem toho vyškolilo aj viac ako 180 poslancov a ich poradcov a na lepšiu koordináciu spoločných činností sa vyvíjajú a obnovujú inštalácie a zariadenia. Pokiaľ ide o dosah, určité krajiny v regióne oficiálne informovali o zhabaní strelných zbraní, ich častí a munície a prepojili ich s opatreniami na budovanie kapacít, ktoré dostali na školeniach. Vykonávala sa stratégia ukončenia projektu s cieľom podporiť zodpovednosť štátov v regióne, miestnych darcov a organizácií prostredníctvom bilaterálneho financovania.

II.A.2. Finančná, technická a iná pomoc členských štátov EÚ na projekty súvisiace s RĽZ

Okrem projektov financovaných EÚ prostredníctvom rôznych nástrojov, ktoré má k dispozícii, členské štáty bilaterálne financovali širokú škálu projektov týkajúcich sa RĽZ. Členské štáty doteraz poskytli do tejto správy tieto príspevky:

RAKÚSKO

V roku 2007 Rakúsko prispelo na rôzne projekty pomoci vedené Úradom OSN pre otázky odzbrojenia (UNODA) na podporu procesu OSN proti RĽZ, pričom sa zameralo predovšetkým na projekty v Afrike.

Rakúsko podporilo predovšetkým tieto projekty:

— vykonávanie praktických opatrení odzbrojenia v západnej Afrike, technická podpora jednotke pre ručné zbrane Hospodárskeho spoločenstva štátov západnej Afriky (ECOWAS) (200 000 EUR),

— úprava sprostredkovania ručných zbraní v Afrike (100 000 EUR),

— vypracovanie právneho nástroja na kontrolu RĽZ v strednej Afrike (230 000 EUR).

FÍNSKO

— V roku 2007 Fínsko podporilo Program ručných zbraní ECOWAS (ECOSAP) sumou 250 000 EUR. Podobnú sumu vyplatí v roku 2008, čím celková fínska pomoc dosiahne v rokoch 2006 – 2008 úroveň 750 000 EUR.

— Príspevok pre misiu OBSE v Moldavskej republike na likvidáciu nadbytočných a zastaraných zásob munície (spolu 160 000 EUR).

— Príspevok na program OBSE pre RĽZ a konvenčnú muníciu v Tadžickej republike v rokoch 2006 – 2008. I. etapa pokrývala obnovu muničných skladov v šiestich lokalitách (spolu 100 000 EUR).

— Príspevok do poručníckeho fondu Partnerstva za mier NATO v Afganistane na poskytovanie podpory na fyzickú bezpečnosť a riadenie zásob munície (spolu 100 000 EUR).

FRANCÚZSKO

V období rokov 2006 – 2008 Francúzsko prostredníctvom Rozvojového programu OSN financuje tri programy týkajúce sa ručných a ľahkých zbraní:

— príspevok na program na podporu kontroly ručných zbraní v členských štátoch ECOWAS, ktorý nadväzuje na úsilie Francúzska v rámci Európskej únie (260 000 USD),

— projekt na zníženie ozbrojeného násilia v KDR prostredníctvom kontroly ručných zbraní a podpory udržateľných prostriedkov obživy (750 000 USD),

— program kontroly ručných zbraní a odzbrojenia civilistov v Burundi (200 000 USD).

Okrem toho v roku 2007 Francúzsko prispelo:

— do osobitného fondu Regionálneho centra Organizácie Spojených národov pre mier a odzbrojenie v Lomé (77 000 EUR),

— do rozpočtu na „činnosť“ RACVIAC-CSC (30 000 EUR).

NEMECKO

Nemecko prispieva na projekty a činnosti v oblasti RĽZ vrátane ich munície v rámci rôznych inštitúcií a organizácií a v spolupráci s nimi. Väčšina týchto činností sa vykonáva vo väčšom časovom rozpätí ako jeden kalendárny rok. Kľúčovými iniciatívami v roku 2007 boli:

Afganistan (trvanie: od roku 2004, celkový rozpočet: 3 000 000 EUR)

Od roku 2004 Nemecko podporuje procesy odzbrojenia, demobilizácie a reintegrácie (DDR) a rozpustenia nelegálnych ozbrojených skupín (Disbandment of the Illegal Armed Groups – DIAG) v Afganistane spolufinancovaním zneškodňovania a likvidácie nadbytočných zbraní a munície.

Angola (trvanie: 2003 – 2009, celkový rozpočet: 11 990 332 EUR)

Nemecko podporuje sociálnu a hospodársku reintegráciu bývalých bojovníkov a ich rodín v Angole. Prostredníctvom Instituto de Reintegração Sócio-Profissional para Ex-militares (IRSEM) Nemecko prispieva do Programu demobilizácie a reintegrácie v Angole (ADRP) pod vedením Svetovej banky. Reintegrácia bývalých bojovníkov sa podporuje na miestnej úrovni prostredníctvom sociálno-ekonomických rozvojových projektov a posilňovaním miestnej vládnej správy.

Burundi (trvanie: 2003 – 2007, celkový rozpočet: 15 940 000 EUR)

Nemecko podporuje projekty reintegrácie bývalých bojovníkov, vnútorne vysídlených osôb a vracajúcich sa utečencov v Burundi. Príspevok Nemecka pozostáva zo štyroch hlavných zložiek: posilnenie komunálnych reintegračných štruktúr, oživenie poľnohospodárskej výroby, tvorba príjmov a obnova infraštruktúry.

Kambodža (trvanie: 2007 – 2008, celkový rozpočet: 1 260 000 EUR)

Nemecko podporuje kambodžskú kráľovskú vládu v jej práci týkajúcej sa otázok kontroly RĽZ so zameraním na riadenie zásob a likvidáciu nadbytočných zásob konvenčnej munície.

Konžská demokratická republika (trvanie: 2005 – 2011, celkový rozpočet: 12 000 000 EUR)

Nemecko podporuje sociálnu a hospodársku reintegráciu detí a mladistvých, ktorí boli v minulosti zapojení do ozbrojených síl v provincii Maniema v KDR sumou vo výške 3,5 milióna EUR (technická pomoc), ako aj finančnými prostriedkami na reintegráciu bývalých bojovníkov vo výške 8,5 milióna EUR (do októbra 2008 finančná pomoc) na projekty obnovy infraštruktúry, ktoré sú náročné na prácu.

Širšia oblasť Veľkých jazier (trvanie: 2003 – 2009, celkový rozpočet: 12 900 000 EUR)

Nemecko prispieva sumou 12,9 milióna EUR do Programu demobilizácie a reintegrácie pre viacero krajín (MDRP) pre širšiu oblasť Veľkých jazier pod vedením poručníckeho fondu Svetovej banky. Nemecko tiež poskytuje finančné prostriedky na projekt boja proti nedovolenému šíreniu ručných a ľahkých zbraní, ktorý sa vykonáva v rámci podpory konferenčného procesu oblasti Veľkých jazier (2004 – 2011)/7,5 milióna EUR.

Libéria (trvanie: 2005 – 2007, celkový rozpočet: 10 750 000 EUR)

Nemecko podporuje národný program demobilizácie a reintegrácie (DDRR). Program poskytuje psychosociálnu pomoc obetiam sexuálneho zneužívania súvisiaceho s vojnou v Libérii a podporuje reintegráciu vracajúcich sa utečencov a bývalých bojovníkov prostredníctvom obnovy infraštruktúry náročnej na prácu.

Rwanda (trvanie 2003 – 2007, celkový rozpočet: 8 773 000 EUR)

Nemecko podporuje rwandskú komisiu pre demobilizáciu a reintegráciu (Rwanda Demobilization and Reintegration Commission – RDRP) a proces sociálnej reintegrácie, ako aj zdravotnej rehabilitácie bývalých bojovníkov v Rwande.

Rozvojová spolupráca a kontrola ručných zbraní (trvanie: 2001 – 2008, celkový rozpočet: 3 452 000 EUR)

Nemecká vláda vytvorila sektorový projekt s názvom Rozvojová spolupráca a kontrola ručných zbraní (DECOSAC). Jedným z cieľov tohto projektu je vytvárať a testovať nástroje kontroly ručných zbraní v rámci rozvojovej spolupráce. V roku 2007 projekt DECOSAC podporil ugandské Národné stredisko pre ručné zbrane pri vykonávaní ugandského národného plánu kontroly ručných zbraní v oblastiach budovania kapacít a zvyšovania povedomia. Uskutočnili sa konzultácie o smerovaní a prebehli kampane za zvýšenie povedomia a odborno-vzdelávacie semináre so zástupcami bezpečnostného sektora, skupín občianskej spoločnosti a MVO (napr. Ugandská kresťanská rada – UJCC).

ÍRSKO

Od vytvorenia akčného programu Írsko prispelo sumou vo výške približne 2 miliónov EUR na priame projekty v oblasti RĽZ. Za ostatné štyri roky Írsko poskytlo finančné prostriedky Ženevskému fóru, organizácii so sídlom v Ženeve, ktorá pracuje na budovaní partnerstiev medzi vládami, medzinárodnými organizáciami a mimovládnymi organizáciami pri odzbrojovaní a v otázkach spoločného záujmu týkajúcich sa kontroly zbraní. Ženevské fórum pokračuje vo svojej práci na podpore existujúcich procesov boja proti šíreniu a zneužívaniu ručných a ľahkých zbraní.

Írsko ako člen organizácie Human Security Network (Sieť pre bezpečnosť ľudí) podporuje prístup k otázkam zbraní, ktorý sa orientuje na ľudí, a už dlhodobo poskytuje finančné prostriedky na programy odzbrojovania, demobilizácie, reintegrácie a rehabilitácie (DDRR). Írske obranné sily sa priamo zapojili do programu DDRR v Libérii. Hoci boli zapojené predovšetkým do bezpečnostnej zložky týchto programov, získali podrobnú znalosť o ich fungovaní, čo môže byť užitočné pri budúcich misiách OSN v Afrike. Skúsenosti, ktoré obranné sily nadobudli počas misie OSN v Libérii, pokiaľ ide o DDRR, môžu predstavovať oblasť budúcej spolupráce s našimi európskymi partnermi. Írsko stiahlo svoj kontingent z misie v Libérii v máji 2007.

V novembri 2007 Írsko odsúhlasilo vyslanie približne 400-členného kontingentu stálych obranných síl do operácie s mandátom OSN a pod vedením EÚ v Čadskej republike a Stredoafrickej republike, známej ako EUFOR Tchad/RCA.

Írsko prispelo Medzinárodnej akčnej sieti pre ručné zbrane (IANSA) sumou 3 500 EUR na podporu knihy o RĽZ v Južnej Afrike.

LOTYŠSKO

V roku 2007 Lotyšsko prispelo sumou 7 000 EUR do poručníckeho fondu Partnerstva za mier NATO (PfP) na likvidáciu ručných a ľahkých zbraní a MANPADS na Ukrajine.

LITVA

Litovský vojenský personál v rámci činností na obnovu provincií v provincii Ghor v Afganistane likvidoval od roku 2005 zásoby starých, nadbytočných a zozbieraných RĽZ, výbušnín a munície. Provinčný rekonštrukčný tím (PRT) tiež pomáhal miestnym orgánom pri napĺňaní programu rozpustenia nelegálnych ozbrojených skupín v Afganistane (DIAG), uskladnení zbraní, ich označovaní a evidencii. PRT tiež miestnym orgánom pomáhal pri zbieraní RĽZ a munície.

LUXEMBURSKO

V rokoch 2001 – 2004 luxemburské orgány financovali projekt Skupiny pre výskum a informácie týkajúce sa mieru a bezpečnosti (GRIP) s názvom Posilnenie siete afrických MVO v oblasti predchádzania konfliktom a budovania mieru. Tento projekt okrem iného počíta s vytvorením siete MVO v strednej a východnej Afrike, ktoré pôsobia v oblasti kultúry mieru, budovania mieru a boja proti šíreniu ručných zbraní. Celkový príspevok na tento projekt dosiahol 223 000 EUR. Okrem toho sa v roku 2007 GRIP udelili finančné prostriedky vo výške 20 000 EUR vo forme dobrovoľného príspevku.

MALTA

Nezákonná výroba, transfer a obeh ručných a ľahkých zbraní a ich nadmerné hromadenie a nekontrolované rozširovanie sú pre Maltu naďalej otázkami vyvolávajúcimi veľké obavy. Malta naďalej plne podporuje medzinárodné a regionálne iniciatívy týkajúce sa prijatia nových opatrení, ktoré prispievajú k vytváraniu inovačných spôsobov a prostriedkov na obmedzenie nedovoleného obchodovania, výroby a transferov zbraní a ku kontrole výroby, hromadenia a používania ručných a ľahkých zbraní a obchodu s nimi.

Malta kladie dôraz na výmenu informácií na vnútroštátnej aj medzinárodnej úrovni medzi vnútroštátnymi a medzinárodnými orgánmi s cieľom uľahčiť tak zber spravodajských informácii o obchode s RĽZ.

HOLANDSKO

V roku 2007 Holandsko prispelo týmto inštitúciám, na projekty a iné aktivity v oblasti ručných a ľahkých zbraní (RĽZ) a ich munície:

— Regionálne stredisko pre ručné zbrane (Regional Centre for Small Arms – RECSA), vykonávanie Nairobskej deklarácie a Nairobského protokolu v oblasti Veľkých jazier a Afrického rohu,

— Saferworld, Obmedzenie ozbrojeného násilia, zvýšenie bezpečnosti ľudí a vytvorenie podmienok pre trvalo udržateľný rozvoj prostredníctvom kontroly ručných zbraní,

— Saferworld, projekt Biting the Bullet,

— Inštitút pre bezpečnostné štúdie (Institute for Security Studies – ISS), štúdie krajín a cezhraničný výskum v južnej, východnej a strednej Afrike na účely vykonávania a prenosu údajov,

— Medzinárodná akčná sieť pre ručné zbrane (IANSA), globálna stratégia na zníženie počtu ručných zbraní,

— Prieskum ručných zbraní, hlavné financovanie,

— Dealing and Wheeling in SALW, dokumentárny film Sandera Franckena, finančný príspevok na výrobu a distribúciu filmu,

— Ženevské fórum, Partnerstvá na budovanie mieru a bezpečnosti,

— Asociacion para Politicas Publicas (APP), činnosť proti šíreniu ručných zbraní a nedovolenému obchodovaniu s nimi v Argentíne,

— trust HALO, zber a likvidácia ručných a ľahkých zbraní a munície v Afganistane,

— Mine Action Group, zber a likvidácia ručných a ľahkých zbraní a munície v KDR,

— OBSE, projekt likvidácie a bezpečného uskladnenia RĽZ a konvenčnej munície v Tadžickej republike,

— UNIDIR, príprava protokolu o vyhodnotení bezpečnostných potrieb,

— UNDP/Bosna a Hercegovina, likvidácia RĽZ a munície,

— UNDP/Kosovo, Kosovská iniciatíva na kontrolu ručných zbraní,

— UNDP/ECOWAS, kontrola ručných zbraní v rámci Manu River Union,

— Úrad NATO pre technickú údržbu a zásobovanie (NAMSA)/poručnícky fond Partnerstva za mier NATO, likvidácia ručných a ľahkých zbraní, MANPADS a munície na Ukrajine,

— NAMSA/poručnícky fond Partnerstva za mier NATO, likvidácia munície v Albánsku,

— seminár Úradu OSN pre otázky odzbrojenia (UNODA) s názvom Činnosť na budovanie kapacít na podporu vykonávania medzinárodného nástroja, ktorý má štátom umožniť včas a spoľahlivo identifikovať a sledovať nedovolené ručné a ľahké zbrane, ktorý sa uskutočnil v decembri 2007 v Nairobi,

— príspevok na stretnutie, ktoré sa uskutočnilo v novembri 2007 v Nairobi a na ktorom 29 afrických krajín podpísalo Africkú deklaráciu o ozbrojenom násilí a rozvoji.

POĽSKO

Poľské ozbrojené sily, ktoré sa zúčastňujú na mierových operáciách, pokračovali v zbere zbraní okrem iného v Iraku, Afganistane, Kosove a Bosne a Hercegovine. Poľský vojenský kontingent EUFOR v Bosne a Hercegovine napríklad v roku 2007 zozbieral 124 kusov dlhých zbraní, 2 pištole, 7 protitankových granátometov, 6 odpaľovacích zariadení M80 a RPG, 651 granátov (vrátane 69 mínometných granátov a 80 strelných granátov) a 20759 kusov rôznych typov munície.

15 vyslaných národných expertov sa zúčastnilo na misii EBOP EUBAM Moldavsko/Ukrajina, ktorá posilňovaním kapacít hraničných a colných kontrol prispieva k predchádzaniu, potlačovaniu a odstraňovaniu nedovoleného obchodovania s RĽZ.

ŠPANIELSKO

V oblasti RĽZ sa Španielsko zúčastnilo na všetkých činnostiach OSN, OBSE, Wassenaarskeho usporiadania a Parlamentného fóra pre RĽZ.

Španielsko podporilo iniciatívu, ktorú prostredníctvom kampane za kontrolu zbraní presadzujú rôzne MVO, a spolupôsobí v skupine vládnych expertov vybraných generálnym tajomníkom OSN, ktorá má za úlohu preskúmať realizovateľnosť, rozsah a parametre budúcej dohody o medzinárodnom obchode so zbraňami (ATT).

V decembri 2005 Španielsko podpísalo memorandum o porozumení s Výkonným sekretariátom Hospodárskeho spoločenstva západoafrických štátov (ECOWAS) a zaviazalo sa prispieť na činnosť a programy tejto organizácie sumou vo výške jedného milióna EUR v období rokov 2006 – 2008, pričom 750 000 EUR sa venuje na podporu programu kontroly RĽZ v západnej Afrike. V roku 2007 sa tak na tento účel venovalo 250 000 EUR.

Španielsko tiež finančne podporilo rôzne činnosti Regionálneho centra Organizácie Spojených národov pre mier, odzbrojenie a rozvoj v Latinskej Amerike a Karibiku (UN-LiREC) a Rozvojového programu OSN (UNDP) celkovou sumou vo výške 400 000 EUR (200 000 pre každú organizáciu). Medzi realizované činnosti patrí aj komparatívna štúdia o normách a právnych nástrojoch v oblasti strelných zbraní, výbušnín a munície v 30 krajinách regiónu a podpora procesu likvidácie strelných zbraní, ktorý Peru začalo v decembri 2007 a ktorý v súčasnosti ešte stále prebieha.

Civilná garda (Guardia Civil) poskytuje od roku 2005 technickú pomoc kapverdským orgánom v oblasti kontroly RĽZ a výbušnín.

SLOVENSKO

Slovensko dodržiava Kódex správania EÚ pri vývoze zbraní a ako člen OBSE každoročne poskytuje informácie o vývoze, dovoze a nadbytku RĽZ vrátane iných relevantných informácií v tejto oblasti v súlade s dokumentom OBSE o RĽZ. Slovensko vo svojej politike kontroly vývozu dodržiava zásady OBSE pre transfery zbraní.

ŠVÉDSKO

Švédsko ratifikovalo všetky celosvetové dohovory týkajúce sa terorizmu vrátane Dohovoru o značkovaní plastických trhavín na účely detekcie 5. apríla 2007.

Predovšetkým prostredníctvom ministerstva zahraničných vecí, švédskych ozbrojených síl a švédskej agentúry pre medzinárodnú rozvojovú spoluprácu (Sida) Švédsko podporilo viacero projektov s cieľom predchádzať nedovolenému obchodovaniu s RĽZ, bojovať proti nemu a odstrániť ho vo všetkých jeho aspektoch, tak ako sa to uvádza v akčnom programe OSN.

V roku 2007 MZV financovalo vedeckú štúdiu zbrojných embárg OSN, ich vplyvu na obeh zbraní a správania cieľových skupín, ktorú vypracoval Štokholmský medzinárodný inštitút pre výskum mieru (SIPRI), a osobitný program na vykonávanie cielených sankcií, ktorý sa uskutočnil v oddelení pre výskum mieru a konfliktov na univerzite v Uppsale. Štúdia, ktorú možno nájsť na webovej stránke SIPRI (www.sipri.org), bola prezentovaná v New Yorku a Bruseli a konal sa o nej seminár v Londýne. Hoci sa štúdia netýkala priamo RĽZ, jej odporúčania Bezpečnostnej rade OSN na zlepšenie efektívnosti embárg môžu byť užitočné aj v súvislosti s otázkou RĽZ.

Švédsko iniciovalo Štokholmskú iniciatívu pre odzbrojenie, demobilizáciu a reintegráciu (SIDDR). SIDDR sa začala s cieľom navrhnúť spôsoby a prostriedky, ako prispieť k vytvoreniu predvídateľného rámca, v ktorom by sa mohli plánovať a vykonávať procesy odzbrojenia, demobilizácie a reintegrácie (DDR). SIDDR vyústila v roku 2006 do záverečnej správy obsahujúcej odporúčania pre medzinárodných aktérov zapojených do programov DDR. Prácu na SIDDR v súčasnosti vykonáva švédska vládna agentúra Folke Bernadotte Academy.

Švédska národná obranná akadémia (SNDC) sa zapája do činnosti na udržiavaní a rozširovaní medzinárodnej siete odborníkov na DDR, v rámci ktorej si možno vymieňať teoretické a praktické znalosti a skúsenosti. SNDC je členom, a v súčasnosti predsedom, integrovanej skupiny pre odbornú prípravu v oblasti DDR (IDDRTG), ktorá je skupinou vzdelávacích inštitúcií so spoločným zámerom rozvíjať a spoločne využívať vzdelávací materiál vychádzajúci z integrovaných noriem OSN pre DDR (IDDRS).

Švédsko (MZV) podporuje Rozvojový program OSN – Úrad pre prevenciu kríz a obnovu (BCPR); výška podpory dosiahla 25 miliónov SEK. UNDP a švédska vláda podpísali dohodu o podpore likvidácie ručných a ľahkých zbraní v regióne OBSE. Bolo to možné vďaka memorandu o porozumení medzi sekretariátom OBSE a UNDP BCPR, ktoré sa na podnet Švédska podpísalo v júni 2006. Vyhradené finančné prostriedky sa pridelili projektom OBSE – UNDP v oblasti RĽZ v Bielorusku, Čiernej Hore a Tadžikistane, ako aj projektom pre RĽZ v Bosne a Hercegovine (UNDP SACHIB) a regionálnemu projektu pre ručné zbrane v juhovýchodnej Európe (SEESAC).

Švédsko sa spolu s Ukrajinou a Lotyšskom zúčastňuje na trojstrannom projekte likvidácie munície na Ukrajine. MZV prispeje v období rokov 2007 – 2009 sumou vo výške 3,8 milióna SEK.

MZV okrem toho od roku 2005 podporilo tieto projekty:

— Prieskum ručných zbraní („Small Arms Survey“), Ženeva: 1 milión SEK za rok v hlavnom financovaní (2005, 2006, 2007),

— IANSA: 350 000 SEK (2006 – 2007),

— Viva Rio: 350 000 SEK (2006), 275 000 SEK (2007) na informačný bulletin En la Mira,

— Ženevské fórum: 250 000 SEK (2007),

— SIPRI (popri hlavnom financovaní): 265 000 SEK v roku 2008 na výskumný projekt o príspevkoch štátov do Registra konvenčných zbraní OSN týkajúcich sa RĽZ; 1 921 000 SEK v roku 2008 na štúdiu transferov RĽZ do Afriky, 1 885 000 SEK v roku 2008 na vydanie ročenky SIPRI.

Švédsko prostredníctvom Sida podporovalo Nairobský proces a prostredníctvom Organizácie amerických štátov (OAS) a OSN vykonávanie Medziamerického dohovoru o strelných zbraniach. Švédsko tiež finančne podporilo program pre ručné zbrane Hospodárskeho spoločenstva štátov západnej Afriky (ECOWAS) v západnej Afrike (20 miliónov SEK v rokoch 2006 a 2007) a UN-LiREC (12 miliónov SEK v rokoch 2005 – 2007).

Sida okrem toho od roku 2005 podporila tieto projekty týkajúce sa RĽZ:

— celosvetový program Saferworld, časť programu týkajúca sa komponentov RĽZ – 10,6 milióna SEK (2005 – 2007),

— celosvetový program ISS, časť programu týkajúca sa komponentov RĽZ – 13 miliónov SEK (2005 – 2007),

— celosvetový program UNICEF pre nášľapné míny a ručné zbrane, časť programu týkajúca sa komponentov RĽZ – 7,75 milióna SEK (2006 – 2007),

— program Oxfam UK pre RĽZ v západnej Afrike – 12 miliónov SEK (2006 a 2007),

— program pre ručné zbrane Rozvojového programu OSN v Sierra Leone – 5 miliónov SEK (2006),

— program nadácie ARIAS pre RĽZ v Strednej Amerike – 4,5 milióna SEK (2005 – 2007),

— celosvetový program pre RĽZ švédskej organizácie Kristna Fredsrörelsen a parlamentného fóra – 10 miliónov SEK (2005 – 2007).

Sida ďalej podporila programy odzbrojenia, demobilizácie a reintegrácie (DDR) vo viacerých regiónoch a krajinách:

— program demobilizácie a reintegrácie pre viacero krajín (MDRP) pre oblasť Veľkých jazier pod vedením Svetovej banky – 40 miliónov SEK (2006 a 2007),

— program misie na podporu mierového procesu v Kolumbii – OAS MAPP (DDR) – 21,8 milióna SEK (2006 a 2007),

— Kolumbijská národná univerzita, program DDR – 1,5 milióna SEK (2007).

Švédske ozbrojené sily sa zúčastnili na týchto projektoch alebo ich podporili:

— účasť na trojstrannom (Švédsko, Ukrajina, Lotyšsko) projekte likvidácie munície na Ukrajine (pozri vyššie),

— finančná pomoc projektu UNDP – projekt na kontrolu ručných zbraní a zníženie ich počtu – v Bosne a Hercegovine (UNDP SACHIB).

SPOJENÉ KRÁĽOVSTVO

Spojené kráľovstvo bojuje proti dodávaniu a dostupnosti ručných a ľahkých zbraní a dopyte po nich prostredníctvom progresívnych stratégií a programov. Ministerstvo zahraničných vecí, ministerstvo obrany a ministerstvo pre medzinárodný rozvoj spolupracujú pri vykonávaní politiky Spojeného kráľovstva, ktorú dopĺňa stratégia pre kontrolu RĽZ (na roky 2008 a 2009) s príspevkom 3,1 milióna GBP z Fondu na predchádzanie konfliktom. V minulom roku Spojené kráľovstvo podporilo programy agentúr OSN a mimovládnych organizácií zamerané na zhromažďovanie, riadenie a likvidáciu zbraní a munície, vykonávanie existujúcich regionálnych dohôd, prípravu a vykonávanie národných akčných plánov a právnych predpisov a pomoc pri budovaní kapacít miestnej občianskej spoločnosti. Jeho kľúčovým partnerom bola MVO Saferworld so sídlom v Spojenom kráľovstve. Spojené kráľovstvo tiež poskytlo finančné prostriedky na projekt prieskumu ručných zbraní („Small Arms Survey“), na podporu analýzy zameranej na tvorbu politiky v oblasti kontroly RĽZ a obmedzenia ozbrojeného násilia, a podporovalo celosvetovú kampaň a presadzovanie otázok ručných zbraní a zmluvy o obchode so zbraňami, ktoré koordinovala Medzinárodná akčná sieť pre ručné zbrane (IANSA), a kampaň za kontrolu zbraní.

Prostredníctvom Fondu na predchádzanie konfliktom a spolupráce s Regionálnym centrom pre ručné zbrane (RECSA) a MVO Saferworld Spojené kráľovstvo pomáha podporovať vytváranie fungujúcich národných stredísk pre ručné zbrane v Burundi, Konžskej demokratickej republike, Džibutsku, Eritrei, Etiópii, Keni, Rwande, na Seychelách, v Somálsku, Sudáne, Tanzánii a v Ugande a podporuje národné akčné plány v oblasti RĽZ vrátane vytvárania nových vhodných vnútroštátnych právnych predpisov o domácej výrobe, vývoze, dovoze a transfere RĽZ, pričom taktiež pomáha pri predchádzaniu ich prevedeniu iným adresátom.

V auguste 2007 sa Spojené kráľovstvo spolu s ďalšími 102 krajinami a 37 medzinárodnými organizáciami a MVO zúčastnilo na neformálnom stretnutí o kontrolách transferov v Ženeve, ktoré sponzorovala Kanada. Stretnutie prispelo k lepšiemu pochopeniu otázok spojených so zásadami kontroly transferov RĽZ a zdôraznilo záväzok Spojeného kráľovstva a viacerých ďalších krajín uplatňovať prísnejšie kontroly tak na národnej, ako aj regionálnej a neskôr aj celosvetovej úrovni. Spojené kráľovstvo naďalej spolupracuje s ďalšími zástancami TCI (transceiver control interface) na zvýšení medzinárodnej podpory spoločných usmernení pre transfery RĽZ.

Program podporných činností Spojeného kráľovstva v oblasti kontroly vývozu tiež poskytuje iným vládam poradenstvo o zlepšovaní kontroly vývozu vrátane kontrol vývozu RĽZ. Súčasťou programu bola aj spolupráca s Bulharskom a Rumunskom pred ich pristúpením k EÚ.

Vyvíjali sme tiež podporné činnosti v niekoľkých krajinách juhovýchodnej Európy vrátane Albánska, Bosny a Hercegoviny, Chorvátska a Srbska.

II.A.3. Účasť na medzinárodných seminároch a konferenciách alebo ich organizovanie

FÍNSKO

Fínsko sa aktívne podieľalo na práci medzinárodných organizácií a regionálnych dohôd v otázkach súvisiacich s RĽZ. Popri aktivitách uvedených nižšie sa zúčastňuje na stretnutiach a príprave správ v rámci EÚ, OSN, OBSE, NATO/EAPC a Wassenaarskeho usporiadania.

Bolo jednou z prvých krajín, ktoré podporili medzinárodnú zmluvu o obchode so zbraňami. Zúčastňuje sa tiež na zasadnutiach skupiny vládnych expertov OSN pre zmluvu o obchode so zbraňami (ATT).

TALIANSKO

V roku 2007 sa Taliansko aktívne zúčastňovalo na stretnutiach zameraných na výmenu informácií o národných postupoch a identifikáciu spoločných riešení problémov týkajúcich sa nedovoleného obchodovania s ručnými a ľahkými zbraňami.

Taliansko sa zúčastnilo predovšetkým na týchto podujatiach:

— pracovný seminár o prenosných systémoch protivzdušnej obrany (MANPADS), ktorý zorganizovala stála misia Rakúska pri konferencii o odzbrojení (Ženeva 18. januára 2007),

— pracovný seminár o ručných a ľahkých zbraniach v Tokiu s názvom Otázka ručných a ľahkých zbraní z pohľadu ochrany a budovania mierového spoločenstva (Tokio 12. a 13. marca 2007),

— osobitné zasadnutie Fóra pre bezpečnostnú spoluprácu OBSE venované otázke boja proti nedovolenému obchodovaniu s ručnými a ľahkými zbraňami vzdušnou cestou (Viedeň 21. marca 2007).

RUMUNSKO

V dňoch 6. – 8. marca 2007 Rumunsko spolu s vládou Spojených štátov amerických zorganizovalo Ôsmu konferenciu o medzinárodnej kontrole vývozu zbraní, ktorá sa konala v Bukurešti a na ktorej viac ako 180 úradníkov a expertov v oblasti kontroly vývozu z 55 krajín a 12 medzinárodných organizácií vrátane Organizácie Spojených národov, Európskej únie a Svetovej colnej organizácie diskutovalo o súčasnom vývoji v oblasti kontroly vývozu zbraní a o budúcich stratégiách na zvýšenie bezpečnosti obchodovania so strategickým tovarom.

II.A.4. Ďalšie iniciatívy

ŠPANIELSKO

Španielsko zorganizovalo Štvrtý seminár o ručných a ľahkých zbraniach venovaný budúcnosti akčného programu OSN a návrhu zmluvy o obchode so zbraňami, ktorý sa uskutočnil 5. – 9. februára 2007 na pôde vzdelávacieho strediska Cartagena de Indias (Kolumbia) v rámci projektov vzdelávania a pomoci Španielskej agentúry pre medzinárodnú rozvojovú spoluprácu (AECID).

Španielsko tiež v dňoch 5. – 7. júna 2007 zorganizovalo v Madride Piate sympózium o ručných a ľahkých zbraniach a konvenčnej munícii, ktoré bolo venované expertom kontrolných tímov činných v programoch pomoci, ktorých cieľom je zlepšiť podmienky uskladnenia a znížiť zásoby RĽZ a ich munície. Španielsky kontrolný tím sledoval pri svojej činnosti tieto tri osi: hodnotenie platných alebo pripravovaných medzinárodných nástrojov, na ktorých sú tieto programy pomoci založené, analýzu rôznych prebiehajúcich programov spolupráce, prezentáciu španielskeho systému riadenia, kontroly a bezpečnosti a návštevu muničného skladu.

III. Účasť na práci medzinárodných organizácií a na regionálnych usporiadaniach v oblasti konvenčných zbraní, najmä ručných a ľahkých zbraní

EÚ pokračovala v podpore vykonávania akčného programu OSN pre RĽZ, ktorý je naďalej základom úsilia vynakladaného na celosvetovej úrovni. Predovšetkým silná podpora EÚ na proces, ktorého výsledkom bola zmluva o obchode so zbraňami, nadväzuje na úsilie zabezpečiť spoločné normy pre vývoz, dovoz a prekládku ručných a ľahkých zbraní.

Pokiaľ ide o 1. výbor 62. VZ OSN, všetky členské štáty spoločne predložili rezolúciu o pomoci štátom v boji proti nedovolenému obchodovaniu s ručnými zbraňami a ich zhromažďovaniu (Mali/ECOWAS), ktorá sa prijala konsenzom. Rezolúciu o nedovolenom obchodovaní s ručnými a ľahkými zbraňami vo všetkých jeho aspektoch (Kolumbia) spoločne predložilo 17 členských štátov EÚ a 1. výbor VZ OSN ju prijal s jedným hlasom proti a bez zdržania.

Experti z členských štátov EÚ sa zúčastnili na činnosti skupiny vládnych expertov na zváženie ďalších krokov na zlepšenie medzinárodnej spolupráce pri predchádzaní nedovolenému sprostredkovaniu ručných a ľahkých zbraní, v boji proti nemu a pri jeho odstraňovaní, ktorá ukončila svoju činnosť v júni 2007. Zasadnutiu predsedalo Holandsko. Správa tejto skupiny sa končí odporúčaniami, ktorých cieľom je podporiť medzinárodnú spoluprácu v predchádzaní nedovolenému sprostredkovaniu ručných a ľahkých zbraní, v boji proti nemu a pri jeho odstraňovaní, a praktickými krokmi na jej vykonávanie. Prvý výbor 62. VZ OSN vzal správu na vedomie.

V roku 2007 sa Európska komisia aktívne zúčastňovala na činnosti medzinárodných a regionálnych organizácií v oblasti otázok súvisiacich s RĽZ, najmä na činnostiach, ktoré organizuje Organizácia Spojených národov, OBSE a AÚ.

ESTÓNSKO

Estónsko sa podieľa na práci medzinárodných a regionálnych organizácií, ako aj na usporiadaní v oblasti ručných a ľahkých zbraní a ich munície.

Estónsko sa zúčastňuje na Wassenaarskom usporiadaní.

Predstavitelia Estónska sa aktívne zúčastnili na niekoľkých medzinárodných konferenciách, kurzoch a seminároch venovaných problematike RĽZ, ktoré usporiadala OSN, OBSE, EÚ a iné medzinárodné organizácie, ako aj mimovládne organizácie. Estónsko tiež podporuje rokovania o medzinárodnej dohode o obchode so zbraňami.

Zástupcovia Komisie pre strategický tovar sa tiež aktívne zúčastňovali na práci pracovnej skupiny EÚ pre vývoz konvenčných zbraní (COARM) a pracovnej skupiny EÚ pre tovar dvojakého použitia (WPDUG).

Estónsko každoročne predkladá správy Registru konvenčných zbraní OSN. V roku 2007 tiež predložilo národnú správu o vykonávaní dokumentu OBSE o ručných a ľahkých zbraniach.

FRANCÚZSKO

Francúzsko predložilo pracovnej skupine pre globálne odzbrojenie a kontrolu zbrojenia (CODUN) iniciatívu v oblasti boja proti nedovolenému obchodovaniu s RĽZ vzdušnou cestou. Prijatý mechanizmus predpokladá výmenu informácií o leteckých spoločnostiach, ktoré by mohli byť zapojené do takéhoto obchodu, prostredníctvom SITCEN-u.

Francúzsko sa takisto zúčastnilo na seminároch nadnárodnej skupiny pre ručné zbrane (Multinational Small arms group – MSAG).

NEMECKO

Nemecko sa aktívne podieľa na práci medzinárodných a regionálnych organizácií, ako aj na usporiadaniach v oblasti ručných a ľahkých zbraní a ich munície. Medzi tieto multilaterálne mechanizmy patrí najmä OSN, OBSE, NATO a Wassenaarske usporiadanie. Nemecko pravidelne vysiela expertov na posudzovacie a hodnotiace návštevy, ako aj na pracovné semináre a semináre organizované v rámci týchto organizácií.

HOLANDSKO

— Holandsko je členom ústrednej skupiny Ženevskej deklarácie o ozbrojenom násilí a rozvoji, ktorá pripravuje vykonávanie deklarácie a konkrétny akčný plán.

— Holandsko je členom osobitnej skupiny pre ozbrojené násilie a boj proti chudobe, ktorá je súčasťou siete OECD/DAC pre spoluprácu v otázke konfliktov, mieru a rozvoja a ktorej úlohou je dosiahnuť, aby sa politika a programovanie v otázke RĽZ/ozbrojeného násilia výraznejšie začleňovali do rozvojových rámcov a programov SSR.

POĽSKO

Predstavitelia Poľska sa v roku 2007 aktívne zúčastnili na niekoľkých medzinárodných konferenciách, kurzoch, seminároch a projektoch venovaných problematike RĽZ, ktoré usporiadala OSN, OBSE, EÚ, NATO a iné medzinárodné organizácie.

ŠPANIELSKO

Španielsko je členom ústrednej skupiny Ženevskej deklarácie o ozbrojenom násilí a rozvoji a patrí ku krajinám, ktoré sa v tejto oblasti najviac angažujú. Je aj členom osobitnej skupiny pre ozbrojené násilie a boj proti chudobe, ktorá je súčasťou siete OECD/DAC pre spoluprácu v otázke konfliktov, mieru a rozvoja. Prispieva k posilneniu výraznejšieho začlenenia politiky a programovania v oblasti RĽZ/ozbrojeného násilia do rozvojových rámcov a programov SSR.

ŠVÉDSKO

Švédsko je aktívnym členom projektu spolupráce pri kontrole hraníc v oblasti Baltského mora (BSRBCC), ktorého cieľom je boj proti medzinárodnej trestnej činnosti v regióne Baltského mora. Spolupráca je strategickej i operačnej povahy. Švédsko zohráva aktívnu úlohu vo viacerých skupinách operačného výboru osobitnej skupiny predsedov vlád pre boj proti organizovanej trestnej činnosti. Cieľom operačného výboru je prehĺbiť spoluprácu medzi orgánmi presadzovania práva v regióne Baltského mora.

Na základe mandátu operačného výboru v roku 2005 švédske orgány presadzovania práva (colné orgány, štátna kriminálna polícia, pobrežná stráž) iniciovali dlhodobý spravodajský multidisciplinárny projekt s názvom Projekt Crossfire, ktorý bol zameraný proti pašovaniu strelných zbraní do štátov regiónu Baltského mora a medzi nimi. Celkovým cieľom projektu bolo získať viac informácií o pašovaní strelných zbraní do týchto krajín a prispieť k boju proti pašovaniu prostredníctvom účinnej spolupráce, výmeny informácií a operačnej analýzy.

V decembri 2007 bola operačnému výboru predložená záverečná správa s odporúčaniami. Jedným z odporúčaní bolo pokračovať v činnosti siete orgánov presadzovania práva na boj proti pašovaniu strelných zbraní do krajín regiónu Baltského mora. V odporúčaní tejto správy č. 6 sa uvádza, že súčasný systém kontroly je príliš slabý na to, aby zabránil možnému pašovaniu pod rúškom legálneho obchodu so strelnými zbraňami. Je tiež potrebné vynaložiť ďalšie úsilie, pokiaľ ide o vnútroštátnu a medzinárodnú koordináciu, ako aj mechanizmy rýchlej výmeny všetkých relevantných informácií týkajúcich sa obchodu s RĽZ, a to v rámci členských štátov i medzi nimi. V záverečnej správe sa na záver uvádza, že je potrebná revízia existujúcich právnych predpisov, aby sa v súvislosti s kontrolou obchodu s RĽZ zaviedla moderná správa.

Švédska polícia je aktívnym členom Európskej siete expertov v oblasti strelných zbraní (European Firearms Experts – EFE), ktorej poslaním je výmena informácií a najlepších postupov v súvislosti s trestnou činnosťou páchanou s použitím strelných zbraní, ako aj plánovanie tzv. High Impact Operations (HIO).

Štátna policajná rada sa zúčastnila na projekte v rámci EÚ (Enfopol 16) zameranom na zlepšenie spolupráce a výmeny informácií medzi policajnými útvarmi v oblasti označovania zbraní a pátrania po nedovolených RĽZ.

Švédska polícia sa zapojila do vypracúvania európskej príručky v oblasti pátrania. Medzi sieťou EFE a Interpolom prebiehajú diskusie, ktorých cieľom je nájsť najlepší spôsob využívania oboch systémov. Švédsko v súčasnosti nevyužíva elektronický systém Interpolu na pátranie po zbraniach (Interpol Weapons Electronic Tracing System – IWETS).

Švédsko spolupracuje so Svetovou colnou organizáciou (WCO) v rámci bežnej činnosti orgánov presadzovania práva. Do siete na presadzovanie colných predpisov (Customs Enforcement Network – CEN), ktorá je databázou WCO, sa postupujú určité údaje o zhabaní zbraní.

III.1. Organizácia Spojených národov

RAKÚSKO

Rakúsko ďalej podporovalo proces vykonávania akčného programu OSN pre RĽZ a sekretariátu OSN predložilo svoje národné správy za roky 2006 a 2007 vrátane informácií o označovaní zbraní a pátraní po zbraniach.

BULHARSKO

V roku 2007 sa Bulharsko zúčastnilo na druhom a treťom zasadnutí skupiny generálneho tajomníka, ktorú tvoria vládni experti a ktorá má zvážiť ďalšie kroky na zlepšenie medzinárodnej spolupráce pri predchádzaní, potláčaní a odstraňovaní nedovoleného sprostredkovania ručných a ľahkých zbraní.

CYPRUS

Cyprus poskytuje OSN správy na účely vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch. Okrem toho na základe rozhodnutia č. 124/2004 poskytol vysokému komisárovi Organizácie Spojených národov pre ľudské práva (UNHCHR) informácie o predchádzaní porušovaniu ľudských práv spôsobenému dostupnosťou a zneužívaním RĽZ.

ČESKÁ REPUBLIKA

Česká republika podporila iniciatívy na presadzovanie a vykonávanie medzinárodného nástroja na sledovanie. V rámci tohto úsilia dobrovoľne prispela sumou približne 100 000 USD do Poručníckeho fondu OSN pre upevnenie mieru praktickými opatreniami na odzbrojenie s cieľom pomôcť Úradu OSN pre otázky odzbrojenia (UNODA) zorganizovať pracovný seminár na